Į Archeologijos muziejų dinozaurų žingsniais atkeliavo edukacinis užsiėmimas - ,,Fosilijų gamyba“.
Ką veiksite šios edukacijos teorinėje dalyje? Teorinėje edukacinio užsiėmimo dalyje susipažinsite su gyvybe gyvenusia Žemėje priešistoriniais laikais. Tyrinėsite gamtines sąlygas, kurios turėjo įtakos gyvybės įvairovei. Aiškinsitės paslaptingo žodžio – fosilija reikšmę. Nagrinėsite fosilijų rūšis ir fosilijų kūrimosi periodą. Sužinosite apie mokslininkus, kurie yra vadinami paleontologais.
Kaip įprasminsite teorines žinias? Praktinio užsiėmimo metu leisitės į fosilijų paieškas ir suprasite, jog jas rasti nėra paprasta. Rasti radiniai dėl savo atspaudų dalyviams  užmins tikrą mįslę. Ką dar veiksite? Turėsite unikalią galimybę pasigaminti savąją fosiliją!
Fosilijų gamyba – tai edukacinis užsiėmimas, kuris skatina dalyvių kūrybiškumą, padeda atrasti, pažinti ir suprasti Žemės priešistorę.


Literatūrinė-istorinė pažintis su daktaru Jonu Basanavičiumi (Nuotolinė paslauga)

Panevėžio Elenos Mezginaitės viešoji biblioteka

Edukacinės programos tikslas – supažindinti su daktaro Jono Basanavičiaus (1851-1927) asmenybe, įdomesniais biografijos faktais, nuveiktais darbais Lietuvos ir lietuvių tautos labui, pristatant knygas vaikams apie daktarą Joną Basanavičių. Pasakojimas iliustruojamas vaizdine medžiaga. Dalyviams pateikiamos individualios kūrybinės užduotys. Užsiėmimo programoje – interaktyvi KAHOOT viktorina, kurios metu dalyviai pasitikrins ir įtvirtins gautas žinias.


Kaukas-mano draugas (Nuotolinė paslauga)

Edukacijos metu, klausydamiesi animuoto Kauko pasakojimo dalyviai bus supažindinami su XIX a. pab. – XX a. pr. Žemaitijos istorija ir mitologija, supras mitologijos reikšmę senovės kaimo žmogaus pasaulėžiūroje, girdės autentišką Telšių krašto žemaičių tarmę. Stebėdami Kauko aprangą ir elgseną, susipažins su Žemaitijos vyriško tautinio kostiumo detalėmis. Gamindami Kauką iš parankinių medžiagų namie ar mokykloje, ugdys kūrybiškumą, fantaziją. Siektini paslaugos rezultatai: 1. Paslaugos dalyviai praplės žinias apie senovės žemaičių ūkininkų gyvenimo būdą, juos lydėjusias ir globojusias mitines būtybes; 2. Moksleiviai lavins fantaziją, ugdys gebėjimą palyginti skirtingų laikotarpių ir patirčių asmenų pasaulio suvokimą, taip ugdydami empatiją ir toleranciją; 3. Kurdami individualų Kaukutį, paslaugos dalyviai ugdys kūrybiškumą, pagilins žinias apie tautinį kostiumą, mokysis susikaupti ir atlikti užduotį iki galo.


Ar raganos gyvena tik miško trobelėje? Atvykusi šiuolaikinė ragana tikrai atsakys į šį klausimą. Išmoksime juoktis kaip tikros raganos, žaisime ir prisiminsime Užgavėnių tradicijas ir kaip jos gyvuoja šiuolaikinėje visuomenėje. O antroje edukacijos dalyje keliausime gaminti BAISIAI gražių ir didelių kaukių tvariai. Panaudojant ir prikeliant daiktus antram gyvenimui mokiniai sukurs savo unikalią Užgavėnių kaukę.

Paslauga teikiama tik paslaugos gavėjo pasirinktoje įstaigoje (pvz., mokykloje)

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija


Ilgą laiką praleidus vienumoje, užklumpa nesvarumo būseną primenantis jausmas., kaip panirus į gilų vandenį,  nebegali kvėpuoti. Spektaklyje gretinami šie pojūčiai: ar mums iškart ima trūkti oro, o galbūt galime išmokti gyventi „po vandeniu“? Visas veiksmas vyksta lovoje ar aplink ją, tai ta erdvė, kuri yra tik tavo ir čia gali būti savimi su savo liūdesiu ir vienatve.
 Spektaklyje yra  gražių, prasmingų, momentų, bet yra ir absurdo bei juoko. Vienatvės tema gvildenama per populiariąją psichologiją, gyvūnijos pasaulį, muziką ir aktorės asmeninius išgyvenimus. Spektaklyje kelis kartus yra minimi banginiai, kurie yra prisitaikę gyventi po vandeniu, bet jiems kartkartėmis reikia iškilti į paviršių įkvėpti oro... Aktorė pati kūrė spektaklyje atliekamas dainas, pritardama sau gitara ji išties užburia savo nuostabiu balsu. Taip pat spektaklyje naudojami ir objektų, šešėlių teatro elementai, leidžiantys pavaizduoti tam tikras būsenas, netgi naudojamas ir senas geras televizorius... Spektaklio autorė ir aktorė pabrėžia,  kad šis spektaklis aktualus nuo 14 metų amžiaus iki 100. Būtent nuo šio amžiaus prasideda kelionė vienatvės link...  Todėl labai svarbus yra palaikymas, supratimas ir priėmimas tokio, šalia esančio, žmogaus.
Spektaklio autorė, režisierė, kompozitorė ir aktorė – Dominyka Budinavičiūtė (tai jos diplominis darbas, kuris užaugo į monospektaklį lėlių teatre).
Dailininkas – Rokas Lažaunykas
Medijų menininkas – Titas Jurjonas
Kūrybinis mentorius – Arvydas Dapšys

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Socialinė, emocinė ir sveikos gyvensenos kompetencija


Valstybinio Kernavės kultūrinio rezervato direkcija

Renginys „Senoji Kernavė atgyja moksleiviams“ - tai teatralizuota istorijos pamoka istorinėje Lietuvos sostinėje. Renginys skirtas supažindinti moksleivius, kurių mokymosi programoje yra skyrius apie Kernavę, su šios vietovės istorija kiek neįprastu, bet labai įdomiu būdu – iškeisti pamokas apie Kernavę sėdint mokykloje į pamokas Kernavėje, vaikščiojant po piliakalnius, bendraujant su skirtingų amžių pasakotojais, prisiliečiant prie senovės amatų, girdint senąją muziką ir jaučiant tų laikotarpių dvasią. Skatinti moksleivius pažinti savo šalies praeitį - trumpam laiko mašina persikelti į senąją Kernavę ir taip geriau įsisąmoninti žinias apie šią vietovę ir, kartu, apie mūsų šalies ir tautos ištakas.
Šio renginio uždaviniai :
1.	Pristatyti trumpą trijų praeities laikotarpių (akmens amžiaus, geležies amžiaus ir viduramžių) Kernavės istoriją.
2.	Supažindinti vaikus su šia istorija ne tik pasakojimo būdu, bet ir demonstruojant tų laikotarpių buitį ir amatus.
3.	Edukacinių užsiėmimų metu, pateikiant savarankiškas užduotis, skatinti moksleivius sukurti aptartų laikotarpių meninius dirbinius.
Kviečiame atvykti į senąją Lietuvos sostinę ir susipažinti su jos istorija per teatralizuotus pasakojimus ir patyrimus!

Paslauga teikiama tik kultūros ar meno įstaigoje

Lietuvos sostinės Vilniaus ir Gedimino laiškų metai

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Edukatorė supažindins su viena seniausių veltinio vėlimo istorija.  Pasakojama įdomi legenda, kaip ir kada atsirado pirmas veltas kilimas Nojaus laive.  Archeologai pirmų veltų gaminių atsiradimą datuoja VI – V a. pr. m. e. Surinkę laukinių gyvūnų vilną, kai jie šeriasi, senovės žmonės gamino pirmuosius primityvius rūbus, ir tik praėjus amžiams išmoko verpti, austi, megzti. Senovės žmonės gydė įvairias ligas naudodami skirtingų gyvūnų vilną. Šiandien vilnos veltinis patiria naują vystymosi etapą, jis atgaivinamas. Šiandien, tai - jau nebe gyvybiškai svarbus amatas, o gyva meninės raiškos forma.
Lietuviška vilna, naminio šuns vilna – prabanga. Norint ją išvalyti, reikia labai daug rankų darbo. Edukacijos metu mokiniai susipažins su skirtingų šunų veislių vilna, vilnos paruošimu vėlimui, vilnos vėlimo technika, sužinos, kodėl ir kaip ji veliama, kokios priemonės naudojamos. Mokiniai skaidrių pagalba pamatys, ką gražaus galima pasigaminti iš šuns vilnos. Susipažinus su įdomiu vilnos vėlimo amatu ir pasitelkus fantaziją, mokinių išgyventos emocijos ir jausmai nuguls kūrybiškai suformuotuose skirtingų formų ir stilių apyrankėse, pakabukuose, karoliukuose - rutuliukuose.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Kuriame parodą apie Vasario 16-ąją (nuotolinė edukacija)

Kuo atmintis skiriasi nuo istorijos? Kodėl muziejus (kaip ir biblioteka ar archyvas) yra vadinamas atminties institucija? Kaip tam tikros vietos, datos, simboliai ir daiktai savyje „užkonservuoja“ mums svarbius pasakojimus? Į šiuos klausimus nuotolinio užsiėmimo metu atsakymus atrasime per praktinę veiklą: tapsime parodų kuratoriais ir, dirbdami komandose, sugalvosime, koks naujas, dar mažai žinomas eksponatas galėtų įdomiai ir originaliai papasakoti apie Vasario 16-osios epochą. Idėjų pritrūkti neturėtų – jas pasufleruos virtualus pasivaikščiojimas po Signatarų namų muziejų su edukatoriumi. Beliks tik pasitelkti vaizduotę ir sugalvoti kūrybinį sprendimą.


Edukacinė  programa "Aš ir Kitas Aš" padeda mokiniams geriau pažinti  vienas kitą, o mokytojams gali būti naudojama kaip diagnostikos įrankis (mokinių tarpusavio santykiai, jų nuostatos konkrečiu atžvilgiu, jų gebėjimai, jų bendravimo įpročiai).
Užsiėmimo metu sukuriamos užduotys, kurios įgalina mokinius atsiskleisti, kalbėti daugiau apie save, savo pomėgius ir klasės draugus.
Edukacijos procesai asociatyviai perteikia mokinių vertybes.
Stebėdami mokinius mokytojai gali apie juos sužinoti daugiau dalykų: kuo domisi, ką veikia po pamokų, kuo nori būti, kokias turi nuostatas konkrečios temos atveju.
Tokiu būdu stiprinimas mokytojo ir mokinio neformalus ryšys, kuris taip pat kuria saugią mokymosi erdvę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Užsiėmimo metu išsiaiškinsime kas yra istorijos šaltiniai, kaip jie grupuojami ir ką gali jie mums „papasakoti“ apie praeityje vykusius įvykius ir kokie istorijos šaltiniai yra patikimiausi. Užsiėmimo metu susipažinsime ir su muziejuje saugomais eksponatais (akmeniniais kirvukais, archeologų surastais IX-XII a. papuošalais, XVIII a. dokumentais, tarpukario vadovėliais ir t.t.) kurie taip pat yra istorijos šaltiniai. Lyginsime juos su dabartiniais daiktais, jų funkcionalumu, išsiaiškinsime kokių istorijos šaltinių turi užsiėmimo dalyviai namuose. Praktinių užsiėmimų metu mokysimės įvairiuose šaltiniuose rinkti nurodytą informaciją: „prakalbinsime“ monetas, mokysimės dailyraščio rašymui naudodami plunksnakočius, matuosimės klumpes ir lyginsime „mogliu“.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


“Žaliasis koncertas” – tai muzikanto, multiinstrumentalisto ir edukatoriaus Remio Rančio vedama muzikinė edukacija jaunimui apie ekologiją, sveiką gyvenimo būdą bei žmogaus ryšio su gamta svarbą. Nors edukacijos tematika dažnai kalba apie negatyvų žmogaus poveikį gamtai, tačiau pats koncertas yra smagus, šmaikštus ir motyvuojantis veikti. Jame atlikėjas muzikuos bei pasakos „su meile apie dalykus, dėl kurių žaliuojame ir su ironija - apie dalykus, dėl kurių vystame“. Kitaip tariant, jūsų laukia gero gyvenimo receptas, išrašomas skirtingais instrumentais – gitarlele, kalimba, perkusija, fleitomis ir melodionu.
Pagrindinis koncerto kūrinys “Žalia" kalba apie mus supančią gamtos harmoniją ir grožį. Kiti koncerte skambantys autoriniai R. Rančio kūriniai yra apie darnos siekį kasdieninėje veikloje ir aplinkoje, apie neatsakingą medžių kirtimą, apie sveiką mitybą, apie judėjimo stoką šiandienos pasaulyje.
Edukacinio koncerto muzikiniai numeriai išsiskiria netradicinių instrumentų bei ritmų panaudojimu. Tam tikros kūrinių ritminės idėjos yra "pasiskolintos" iš P. Amerikos bei Afrikos muzikos tradicijų. Visi kūriniai atliekami gyvai arba naudojant "looper'į" (momentinio įrašymo technologija). Koncertas interaktyvus – daugelyje kūrinių auditorija atliks svarbų muzikinį vaidmenį pritardama balsais, ritmingais plojimais.
Remis Rančys – Lietuvos ir tarptautinėje muzikos scenoje puikiai žinomas muzikantas,  multiinstrumentalistas, džiazo kūrėjas bei edukatorius. Jis taip pat užsiima edukacine veikla – per daugiau nei penkerius metus Lietuvoje bei užsienyje R. Rančys surengė apie 200 muzikos edukacinių užsiėmimų vaikams ir suaugusiesiems.


Tautinio paveldo karamelės ir ledinuko gamybos edukacinė programa

Edukacinė tautinio paveldo saldainių gamybos programa. Užsiėmimo metu pasakojama saldainių atsiradimo istorija, žaidžiami žaidimai, vyksta įvairios užduotys, diskutuojama apie saldainių naudą ir žalą organizmui bei rodoma praktiškai kaip gaminami saldainiai. Visi dalyviai, turi galimybę patys pasigaminti saldžių suvenyrų ir parsinešti juos namo. Atskiros programos pagal dalyvių amžių bei specialiuosius poreikius turintiems dalyviams. Kiekvienai amžiaus kategorijai pritaikyta edukacinė programa, kad tiek pradinukai, tiek pagrindinio, tiek viduriniojo ugdymo moksleiviai suprastu šį amatą, mokėtų pasigaminti, arba bent papasakoti, perteikti iš kartos į kartą šį senovini tautinį, kultūrinį amatą. Edukacinės programos tikslas sudaryti palankias sąlygas tautinio paveldo produkto karamelinių saldainių gaminimo tradicijų išsaugojimui, perėmimui ir populiarinimui. Programos metu dalyviai supažindinami su karamelinių saldainių gaminimo amato ištakomis ir tradicijomis. Edukacijos metu dalyviai stebi karamelės gaminimo procesą. Degustuoja karamelę, o iš pagamintos karamelės masės patys formuoja saldainius, juos dailiai supakuoja ir išsineša.


Dalyviai sužinos apie Viduramžių epohos karybą, jos vystymosi etapus ir ypatumus, išsiaiškins kariuomenės formavimo principus, kariuomenės rūšis, taktiką ir ginklus; praktiškai įsitikins skirtingų šarvų atsparumu skirtingiems ginklų tipams ir supras kaip ir kodėl technologiniai pokyčiai pakeitė ginklus ir karybą. Edukacinio užsiėmimo metu dalyviams bus demonstruojamos tikrų Viduramžių epochos ginklų ir šarvų replikos, kuriuos bus galima palyginti, liesti, laikyti ar pasimatuoti, užsidėti nuo atskirų šarvuotės elementų iki viso šarvų komplekto.


Visi žinome posakį „gyvena kaip bajoras“. O ar norite pasijusti tikru bajoru? Kauno pilies seniūnas jus kviečia kartu keliauti į miestą – sutvarkyti reikalų. Išvykę iš pilies, per Mažąjį Vatikaną su Šv. Jurgio globa pasieksime miesto vartus. Rotušėje mus pasitiks valdovo vietininkas, su kuriuo turėsime garbės aptarti bendrus bajorų ir miestiečių reikalus. Kelionę baigsime prie Perkūno namo. Kelionės metu atliksite užduotis ir prisikrausite pilną kapšelį monetų. Užsiėmime per Kauno senamiesčio architektūrinių objektų istorines paskirtis susipažinsite su LDK bajorijos ir miestiečių kasdienybės realijomis, tarpusavio santykiais ir skirtumais, suprasite dvasininkijos svarbą LDK bendruomenėse, Kauno vaidmenį LDK ir Europos kontekste, pažinsite svarbiausius Kauno senamiesčio architektūros objektus. Svarbu: užsiėmimas vyksta lauke, tad rekomenduojama užsisakyti šiltesniuoju metų laiku. Turime galimybę šią ekskursiją pritaikyti asmenims su protine negalia - jos metu pateikiama mažiau informacijos, vartojamas paprastesnis žodynas. Užsakant užsiėmimą asmenų grupei su specialiaisiais poreikiais, prašome apie grupės specifiką informuoti užsakymo formoje. Dėmesio: paslaugos teikimo vieta nepritaikyta priimti asmenims su judėjimo negalia.


Lietaus garso muzikos instrumento gamyba

Tai edukacinis užsiėmimas, kurio metu vaikai bus supažindinami su lietaus garso instumento gamyba ir jo istorija. Užsiėmimo metu bus mokoma viso proceso, nuo skylučių darymo, pagaliukų tvirtinimo, kruopų pylimo ir dekoravimo. Instrumento gamybai bus naudojamos antrinės žaliavos, papasakojant apie daiktų antrinio panaudojimo naudą. Vaikai bus skatinami kūrybiškai pasižiūrėti į visą procesą ir ieškoti savo individualios išraiškos instrumento apipavidalinime,skatinama saviraiška, pokalbiai, pasitelkiami žaidimo elementai. Po užsiėmimo visi kartu grosime - šauksime lietų išbandydami savo kurtus instrumentus. Kiekvienas vaikas turės savo instrumentą, kurį galės pasiimti su savimi ir ilgai juo groti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Alytaus Jurgio Kunčino viešoji biblioteka

Edukacijos tikslas – pristatyti vyresniųjų klasių moksleiviams svarbiausius tremties literatūros aspektus. Uždaviniai: Paįvairinti ir papildyti mokykloje mokomos literatūrinės programos turinį. Ugdyti moksleivius netradicinėje erdvėje – kultūrinėje aplinkoje. Skatinti jaunimo domėjimąsi literatūriniu ir kultūriniu paveldu bei literatūrinėmis asmenybėmis gimusiomis ir rašiusiomis įvairiais istorijos tarpsniais.


Interaktyvus iliuzijų šou žiūrovus sutinka Naujojo teatro kamerinėje salėje. Čia, 45 min trukmės pasirodymo metu, moksleiviams demonstruojamos iliuzijos ir magijos triukai, lydimi įspūdingo apšvietimo, scenografijos, bei specialiųjų efektų. Interaktyvaus šou pabaigoje moksleiviai turi išskirtinę galimybę dalyvauti edukacinėse dirbtuvėse, kurių metu jie yra supažindinami su praktine atliktų triukų puse bei kitomis iliuzijų meno paslaptimis.


Autentiškoje XX a. pr. aukštaičių sodybos aplinkoje mokiniai išsiaiškina, kas yra promočiutė ir kiek jai gali būti metų. Taip lengviau suvokiamas laikas, į kurį nukelia muziejaus ekspozicija. Susipažįstama su aukštaitiško namo pavadinimu ir patalpų išdėstymu, išsiaiškinama akmens prie įėjimo paskirtis. Stebint eksterjerą ir interjerą, lyginama su dabartimi ir atrandami panašumai, skirtumai bei pokyčiai. Sužinoma, kaip seniau buvo elgiamasi nuėjus į svečius, menamos mįslės ir bandoma jas sukurti. Išsiaiškinus patarlės apie verkiančią duonelę prasmę, vaikams siūloma tyliai pamąstyti ir įvertinti, ką šioji darytų, jų valgoma. Dalyviai kviečiami nudirbti kai kuriuos darbelius, pvz. gliaudant pupas ne tik susipažįstama su retam matyta daržove ir darbu, kurį turėjo atlikti senovėje dalyvių bendraamžiai, bet ir lavinama smulkioji motorika bei atidumas. Kad visados galėtum valgyti duoną su sviestu, reikėjo nemažai pasidarbuoti. Todėl, supažindinus su sviestamuše, verpimo rateliu, naščiais ir mogliais, kviečiama dar patalkininkauti. Mokiniai padalinami į komandas ir išbando visus įrankius. Ugdomi darbo komandoje įgūdžiai, pagarba kitam. Naudojantis sviestamuše ir rateliu ugdomas ritmo pajautimas, o naščiai padeda taisyklingai laikysenai. Kviečiama į pabaigtuvių šventę seklyčioje, kurios metu pritaikomos anuomet galiojusios svečių elgesio taisyklės. Vaišinamasi juoda duona su medumi ir sviestu, žaidžiami tradiciniai vaikų žaidimai.


Kultūrinė edukacinė programa – ekskursija „Stebuklų ir simbolių pasaulyje – Šv. Petro ir Povilo bažnyčia“  9-12 kl. kl.

Kultūrinė edukacinė programa „Stebuklų ir simbolių pasaulyje – Šv. Petro ir Povilo bažnyčia“ XVII a. menkai
apgyvendintame Antakalnio priemiestyje, vaizdingoje Neries pakrantėje, žalių kalvų ir pušynų fone išaugo Vilniaus baroko
šedevras – Šv. Petro ir Povilo bažnyčia. Amerikiečių portalas paskelbė įspūdingiausių pasaulio bažnyčių sąrašą, kurio
viršūnėje – per tris šimtus metų gyvuojanti Vilniaus Šv. Petro ir Povilo bažnyčia. Vėlyvojo baroko perlu vadinami maldos
namai, kuriose priskaičiuojama per 2000 įvairių lipdinių, atrinktų į 16-os gražiausių šventovių sąrašą. Beveik nepakitusi per
300 metų, bažnyčia perteikia mums ne tik Vilniaus, bet ir visos žmonijos gyvavimo istoriją, amžiną blogio ir gėrio kovą:
Dievas ir velnias, angelai ir demonai, mitologinės ir alegorinės būtybės, šventieji ir nusidėjėliai, kviečia į nepakartojamą
skulptūrų spektaklį. Programos tikslas mokinius supažindinti su barokine Šv. Petro ir Povilo bažnyčios architektūra, istorija
ir legendomis, stiuko lipdiniais dekoruotu interjeru. Mokiniai skatinami tyrinėti juos supančią aplinką, ugdant pastabumą ir
dėmesį detalėms gebėti atrasti, pažinti menines formas, juos supančią stiuko lipdinių gausą ir jų simboliką. Edukacinės
programos metu mokiniai supažindinami su Lietuvos didikų Pacų giminės istorija, iš užsienio atvykusių ir čia dirbusių
menininkų, architektų, skulptorių darbais. Vienas iš programos uždavinių padėti mokiniams gilinti ir plėsti jų dalykines ir
bendrąsias kompetencijas bei ugdyti kultūrinį-istorinį sąmoningumą ir gebėjimą užsimegzti asmeninius santykius su
vizualiuoju menu. Programos metu mokiniai įtraukiami į edukacines, temines užduotis, pagal jiems pateiktą papildomą
vizualinę medžiagą ieško įvairių ornamentų, kaukių, simbolių ir pan. Šia paslauga siekiama rūpintis kultūros ir architektūros
paveldo išsaugojimu, skatinti mokinius perduoti savo žinias ir pagarbą ateities kartoms. Programos turinys ir forma
pritaikyta pagal amžiaus grupę.


Žaidimai muziejuje patraukia tiek jauną, tiek ir suaugusį, norintį išmoningai praleisti laiką, daugiau sužinoti apie kultūrinį bei istorinį paveldą. Edukacinio užsiėmimo "Etnografijos lobynas" idėja – skatinti jaunimo etninį aktyvumą per tradicinę kultūrą. Edukacinis užsiėmimas susideda iš dviejų dalių. Pirmoje dalyje – dalyviai supažindinami su tradiciniais amatais ir verslais, naudojant unikalų edukacinį žaidimą-skulptūrinę kompoziciją "Malūnas" (eksponato replika) su amatininkų darbus vaizduojančiomis judančiomis figūromis ir autentiškais eksponatais (amatininkų darbo įrankiai, senieji vaikų žaislai). Tai padės vaikams lavinti vaizduotę, lyginti, kurti tikroviškus vaizdinius. Antroje dalyje – užsiėmimo dalyviai įtraukiami į sensorinį, interaktyvų žaidimą "Etnografijos lobynas". Šiuolaikine žaidybine forma, mokiniai įtraukiami į (objekto) kūrimo procesą, skatinami mąstyti, ieškoti asociacijų, dalintis patirtimi būdami kalviais, dailidėmis, staliais, bitininkais, keramikais, audėjomis. Emociją perteikia gražūs piešti vaizdai, garsinė, vaizdinė informacija, o animuotas-žaismingas personažas ,,lūšis“ suteikia gyvumo. Užsiėmimo pabaigoje refleksija.


Orientacinis žaidimas Kalvarijoje „Trobių seklys“ mažiesiems

XIX a. pradžioje pro Kalvariją buvo nutiestas istorinis pašto kelias (traktas), sujungęs Sankt Peterburgą su Varšuva, dar kitaip vadinamas imperatoriškuoju.
Jūsų užduotis išsiaiškinti, kaip vadinama susisiekimo priemonė, kuria važiuodavo miestiečiai arba būdavo vežamas paštas?

Kalvarijos herbą sudaro ovalo formos skydas, padalintas į du laukus.

Kairiajame raudoname lauke, pavaizduoti balti vartai su bokštu, virš kurio plevėsuoja auksinė vėliavėlė. Ant bokšto juoda raidė K. Bokšto stogas raudonos spalvos. Vartų arka ir dvi šaudymo angos juodos. Jūsų užduotis išsiaiškinti, ką simbolizuoja ant bokšto esanti juoda raidė K?

Tai tik keletas užuominų iš daugybės užduočių, kurias jums reikės išsiaiškinti. Reikės aplankyti vietas, kurių galbūt anksčiau dar nematėte! Tegul miesto gatvės, pastatai, jų užeigos ir skersgatviai prabyla! :)

Jums nebūtina įminti visų mįslių ir užduočių, bet negi pusiaukelėje pasiduosite. Laimės ta komanda, kuri surinks daugiausia taškų ir kuri greičiausia atvyks į finišo vietą!

Interaktyvios programėlės pagalba, turėsite 2 valandas neišdildomiems įspūdžiams ir nuotykiams.

Esant galimybei ir iš anksto susitarus, žaidimas gali būti vedamas gyvai, atvykus į vietą.


Edukacinis užsiėmimas "Kaip atsiranda perlas?"

Edukacinis užsiėmimas „Kaip atsiranda perlas?“ Istorijos apie perlus yra apaugusios daugybe mitų bei pasakojimų: nuo tokių, kurie teigia, jog pirmieji perlai atsirado iš Ievos ir Adomo ašarų, iki tokių, kurie teigia, jog perlai - turintys mistinių galių, galinčių net pražudyti. Tikėti, ar ne – kiekvieno pasirinkimas, tačiau edukacinio užsiėmimo metu mes Jums pateiksime pačius tikriausius faktus apie neįprastą perlo gimimą, jo augimą, supažindinsime su perlo nameliu ir atliksime neįtikėtiną bandymą, kurio galutinis rezultatas garantuotas – tai šokoladinių perlų gamyba. Nepavykti tiesiog neįmanoma. Šios edukacijos metu vaikai daugiau sužinos ir apie save pačius ir šalia esančius. Savęs ir pasaulio pažinimas padės dalyviams suvokti save kaip perlą - išskirtinę ir unikalią asmenybę.


Nepaliaujamas laikrodžių rodyklių tiksėjimas, primena mums, koks neįkainojamas yra bėgantis laikas. Mes kviečiame Jus bent trumpam neskaičiuoti brangių savo minučių ir su malonumu pasinerti į laikrodžių gamybą! Užsiėmimo metu pagaminsite originalų, veikiantį laikrodį, kuris bus puiki dovana arba puošmena savuose namuose. Laikrodžio ciferblatas bus paruoštas iš medienos, o išsirinkus norimą formą galėsite pasinerti į kūrybinį laikrodžio dekoravimą. Galėsite dažyti, spalvoti, klijuoti, puošti ir t.t. Prie papuošto laikrodžio ciferblato tvirtinsime mechanizmą ir namo jau galėsite neštis nuostabų, rankų darbo ir patį tikriausią veikiantį laikrodį.


Vėtrungė - unikalus Mažosios Lietuvos žvejų raižybos, tautodailės pavyzdys, neturintis analogų visame pasaulyje. Vėtrungių atsiradimo istorija paprasta. Kad būtų lengviau kontroliuoti žvejybą Kuršių mariose. 1844 m. Prūsijos valdžios įsakymu įvesta speciali ženklinimo sistema - stačiakampio forma, išmarginta atitinkamu spalvų deriniu. Ilgainiui Kuršių marių žvejai ėmė puošti paprastas identifikacines vėjarodes, joms suteikdami tikrų meno kūrinių formas. Edukacijos metu moksleiviai susipažins ne tik su vėtrungių istorija, tradicijomis, bet ir išgirs vėtrungių meistrų pasakojimus trumpuose video filmukuose, turės galimybę padiskutuoti apie žvejybos įstatymą ir žmogaus teises. Pamatys vėtrungių krikštatėvio foto figūrą, atitinkančią tikrąjį inspektoriaus ūgį ir išvaizdą. Susiprojektavę, nudažę ir surinkę savo asmenines vėtrunges, moksleiviai turės galimybę sužaisti "Laivų mūšį", kuris ugdo moksleivių strateginį mąstymą. Ši edukacija moksleiviams padės ugdyti tautinį tapatumą ir etnokultūrinį raštingumą, pažinti ir vertinti tradicinę kultūrą, suprasti jos gyvybingumą ir nuolatinį atsinaujinimą, sąsajas ir skirtumus su kitomis kultūromis, suvokti save kaip kultūros puoselėtoją.


„Buvo trys broliai: negalius, nemokius ir pamėginčius.“ – Ši trumputė pasaka nusako asmens augimo kelią per ugdymo patirtis ir iškelia iniciatyvos ir nuolatinio ugdymosi prioritetus šiuolaikinėje visuomenėje. Suprasdami, kad yra atsakingi už įtraukią ateities kultūrą, užsiėmimo metu vaikai per bendrai kuriamą istoriją spręs konkrečią socialinę problemą (pavyzdžiui, pagrindinis veikėjas turi fizinį trūkumą). Bendras darbas leis vaikams identifikuoti, ir sumažinti drovumo ir nerimo simptomus, vienišumo ir socialinio nepasitenkinimo jausmus, taip pat tinkamą reakciją į kitų žmonių neigiamą vertinimą, o svarbiausia pasijusti herojais suvokiant gyvenimo prasmę per socialinės atsakomybės prisiėmimą.


Kauno Tado Ivanausko zoologijos muziejus

Edukacinis užsiėmimas "Pasaulio gyvūnai" – tai unikali galimybė paprastai ir linksmai susipažinti su pasaulio gyvūnais, aplankant vieną seniausių muziejų Lietuvoje – Kauno Tado Ivanausko zoologijos muziejų. Edukacinėje klasėje pateikiant vaizdines priemones vyksta paskaita-diskusija apie pasaulio gyvūnus, jų įvairovę ir paplitimą Žemės planetoje. Mokiniai kviečiami dalyvauti praktinėje veikloje - aktyviame ekspozicijos tyrinėjime - vaikščiojant po muziejaus sales, vartant su išskirtinių muziejaus eksponatų iliustracijomis, atrasti iliustacijose pavaizduotus gyvūnus ekspozicijose, o jų pavadinimus surašyti į laiptažodį.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


"Akmens pėdomis" - tai programa, kviečianti jus įsitraukti į akmens istoriją.  Lygindami akmenis sužinosite kokios yra akmenų rūšys nuo brangakmenių iki paprastų žemės akmenų. Diskutuosime apie akmens naudą žmogaus sveikatai, jo pritaikymą  architektūroje, mene ir buityje. Susipažinę su baltų raštų reikšmėmis, kūrybinio darbo metu jais puošite akmenėlius. Judriųjų žaidimų erdvė leis atsipalaiduoti ir patirti teigiamų emocijų. Sužinoję trečio pagal dydį lietuvos riedulio - "Kriaučiaus" akmens net kelis metus trukusią traukimo iš žemės proceso istoriją, kuri yra užfiksuota ir išsaugota nuotraukų albume,  vyksite riedulio apžiūrėti ir net pabandysite jį apglėbti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Ekologija ir tvarumas yra viena iš svarbiausių šių dienų aktualijų.
Tvarios edukacijos metu dalyviai įvairiomis priemonėmis dekoruos skardines. Bus naudojamos Lietuvos gamtinė medžiaga: gilės, kankorėžiai, smilgos, džiovinti pievų augalai ir grūdai, džiovintos gėlės. Taip pat dekoruoti galima ir audiniais, juostelėmis, virvelėmis. Tokia dekoruota skardinė atgimsta naujam gyvenimui ir iš jos gimsta nauja pieštukinė, vaza ar smulkmenų dėžutė.


Magiškos porceliano dekoravimo dirbtuvės

Kviečiame į kupiną paslapties ir kūrybos pamoką - porceliano  dekoravimo dirbtuves. Daug susidomėjimo ir puikių įvertinimų sulaukiantis užsiėmimas įtrauks į susitelkimą, atsipalaidavimą skatinanti procesą. Vaikai kviečiami į patyriminę pamoką, kurios metu susipažins su porceliano dekoravimo technikomis, metodais. Daug kruopštumo ir susikaupimo reikalaujantis kūrybinis piešimo procesas padeda geriau sutelkti dėmesį, moko nusiraminimo technikų, padeda geriau pažinti save, o savitai papuoštas puodelis arba lėkštė kaskart suteikia džiaugsmo ir didina pasitikėjimą savo jėgomis.
   Piešimo technikos ir temos skirsis priklausomai nuo dalyvių amžiaus, nuo gamtos vaizdavimo jauniausiems iki sudėtingesnių raštų, mandalų kūrimo - vyresnių klasių moksleiviams. Sakoma, kad mandala tai - sielos gelmių piešinys. Nuo seno plačiai paplitęs rytų šalyse, mandalų piešimas išpopuliarėjo ir vakarų pasaulyje, kaip susitelkimą, nusiraminimą, būvimą čia ir dabar skatinantis procesas. Skubančioje visuomenėje, įtakojami ekranų ir socialinių medijų, vaikai kaip niekad patiria daug streso, todėl kruopštus piešimo procesas padeda valdyti mintis, emocijas, gerina koncentraciją ir gebėjimą išlaikyti dėmesį ilgiau.

Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Dailės terapijos pasaulis: savo charakterio, emocijų ir socialinio vaidmens atradimas per piešimą

Užsiėmime mokinių sukurti kūriniai gali padėti suvokti kas esame, padėti išreikšti jausmus ir mintis, kurių negalime išreikšti žodžių pagalba. Ji ne tik teikia mums didelį malonumą ir estetinį pasitenkinimą, bet ir skatina savęs pažinimą, ugdo mus kaip asmenybes, lavina jautrumą ir, kas svarbiausia, gydo kūną bei sielą. Kiekvienas žmogus yra menininkas, o tapyba, piešimas - efektyvūs komunikacijos būdai. Užsiėmime bus taikomi dailės terapijos principai. Dailės terapija yra meno terapijos kryptis, psichoterapijos forma, kur dailė taikoma kaip pirminis komunikacijos būdas. Todėl edukacijoje svarbus ne tik meninis rezultatas, bet ir po to sekanti refleksija, kai žiūrint į savo piešinius mokiniai atsakys į klausimus apie vidinį savęs pažinimą, emocijų pasaulį, gebėjimą bendrauti ir bendradarbiauti komandoje. Užsiėmimo metu bus tokios praktinės užduotys: „Traukinys“ – savo charakterio ir vaidmens gyvenime suvokimui. „Diagnostinis fraktalas“ – savo vidinio pasaulio pažinimui. „Noriu – Darau – Galiu“ – balanso tarp minčių, jausmų ir veiksmų suradimui. „Piešinio metamorfozė“ – bendravimui ir bendradarbiavimui komandoje. „Mano emocijų pasaulis“ (jei spėjama) – emocijų pažinimui.


Kas yra amatininkas? Kokie populiariausi Lietuvos amatai? Kuo skiriasi ir kuo panašūs mūsų ir kitų šalių amatininkų dirbiniai? Kaip gyveno, kaip puošė savo namus, kokius įrankius naudojo senieji amatininkai? Atsakymus į visus šiuos klausimus išgirsite ir pamatysite atvykę į programą ,,Tradiciniai amatai". Pasivaikščioję po senovinę sodybą, išgirdę pasakojimą apie tradicinius Lietuvos amatus, pamatę gausybę autentiškų dirbinių, įrankių, gyvenamojo namo menėje pabūsite amatininkais - kursite vieną pasirinktą dirbinį - liesite vaško žvakę arba karpysite karpinį, lipdysite puodynėlę, ausite juostelę, marginsite kiaušinį, ar rišite šiaudinę girliandą Kalėdų eglutei. Tai bus gražių lauktuvių namiškiams! Programa skirta 1 - 4 klasių smalsuoliams. Trukmė 60 minučių.


Koks Juozas Gruodis buvo vaikystėje? Kokius augintinius mylėjo labiausiai? Kodėl kompozitoriaus darbas yra taurus? Į šiuos klausimus mielai atsakysime edukaciniame užsiėmime, kuriame išsamiai supažindinsime su ekspozicija, pristatysime kompozitoriaus asmeninį gyvenimą, pomėgius, jo, kaip dirigento, pedagogo veiklą. Klausysitės J.Gruodžio muzikos kūrinių bei S. Gruodienės dienoraščių ištraukų, dalyvausite virtualioje viktorinoje. Po užsiėmimo vaikai gebės atpažinti Gruodžių namo interjero/eksterjero detales; žinos istorines asmenybes, gyvenusias šiame name, žinos pagrindinius Juozo ir Stasės Gruodžių gyvenimo ir kūrybos faktus bei gebės atpažinti J. Gruodžio kūrinių ištraukas.


Edukacinio užsiėmimo metu dalyviams pristatoma koncentruota ekspozicijos apžvalga ir taktilinė ekspozicija edukacinėje klasėje, archeologinių radinių analogai ir jų istorinis kontekstas. Dalyviams sudominti - aktyvi veikla, atspėjant eksponatų kopijas. Tai pažadins vaizduotę, o galimybė paliesti, apčiuopti leis geriau suprasti to meto gyvenimą pilyje, atskleisti naujų potyrių. Užsiėmimas tinkamas dalyviams su regos negalia.
Mokiniai susipažins su pilies ekspozicija, gebės nusakyti atitinkamų eksponatų paskirtį viduramžių laikmečiu, atpažins ir apibūdins eksponatų replikas.


Ką daryti, kai labai nori pavaizduoti kažką nepaprastai įdomaus, tačiau neturi nei kompiuterio, nei fotoaparato ir netgi pieštukų? Padėti gali akmens amžiaus žmogus. Saujelė ochros, gabalėlis molio, užgesusio laužo angliukas – visos priemonės, reikalingos tikram akmens amžiaus menininkui. Edukacijoje „Menas akmens amžiuje“ susipažinsite su Europos ir Lietuvos akmens amžiaus kultūromis, jų meninės išraiškos formomis, vyravusiomis prieš 40000, 10000 ar 5000 metų. Taip pat sužinosime bei padiskutuosime apie jų atsiradimo priežastis ir įtaką šiuolaikinei civilizacijai, o užsiėmimo metu iš molio suformuosime tai, ką prieš tūkstančius metų lipdė tuomet gyvenusių vaikų ir suaugusiųjų rankos.


Renesansas – asmenybės, mokslas ir menas (7-12 kl.)

Renesansas epcha – tai daugialypė Vilniaus istorija, primiršta ir dėl to kone nereali. Moksleivių išmonės pagalba sukursime  pastatus ir žmonės popieriuje pagal tikrus renesansinės architektūros kanonus. Edukacijos metu istorijų pasakojimo (storytelling) būdu pristatoma renesanso architektūra, tekstilė ir auksakalystė, o taip pat kalbama apie Renesansą iš didžiosios R: šios kultūros epochos idėjas, įvykius ir savitus reiškinius, formavusius tuometinio žmogaus mąstymą. Įkvėpti istorijų, moksleiviai konstruoja savo renesansinį pastatą popieriniame koliaže, taip susikurdami asmeninį santykį su tokia tolima, tačiau iki šiol svarbia kultūros epocha.


Edukacijos "Animacijos dirbtuvės nuo nulio" metu dalyviai taps animacinių filmų kūrėjais - nuo idėjų generavimo iki fotografavimo planšetiniais kompiuteriais. Kartu su edukatoriumi dalyviai sužinos ko reikia animacino filmo kūrimui, atras sustabdyto kadro animacijos techniką. Dirbdami grupėmis dalinsis idėjomis animacinio filmo scenarijui, diskutuos. Pasirinkę norimas kanceliarines priemones gamins pačių sugalvotus personažus ir fonus animaciam filmui.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Skaitmeninė kompetencija


Edukacinio užsiėmimo metu dalyviai išgirs pasakojimą apie vieną seniausių liaudies amatų – audimą, bei vieną iš svarbiausių liaudies audinių rūšį – juostas. Edukacinio užsiėmimo metu dalyviai susiriš nesudėtingą juostelę – skirtuką knygai ar draugystės apyrankę.


Seniai svajoji, kad mokykloje nebūtų knygų, o dar geriau – kad nebūtų nė pamokų? Pamokų neatšauksime, o štai pažinti literatūrą be knygos – galėsi!
...nereginčio rašytojo vaikystę grėsmingai užklojęs internato šešėlis, baimę kelianti didžiulė kliokianti ir ūžianti skylė – berniukų dušas, besikeičiančios, apsiverčiančios teksto raidės ir knygos, prabylančios tiems, kam skaityti sunku ar net neįmanoma – visos šios patirtys tavęs laukia mūsų edukacijoje.
Žmonių įvairovę pažinsi ir priimsi per savo ir jų patirtis. Visos edukacijos metu mus lydės rašytojo Alvydo Valentos, Metų knygos rinkimų laureato, romanas „Pradžios užkalbėjimai“.

Ukmergės r. sav.; Vilniaus m. sav.; Klaipėdos m. sav.


„Tu arba tave“ –Valentino Masalskio režisuotas spektaklis apie patyčias. Tai - kelių etiudų kompozicija su muzikiniais, ritminiais, šokio intarpais šia tema, paliečiant tokias problemas kaip antisemitizmas, rasizmas, neapykanta kitos lytinės orientacijos žmonėms bei narkotinių medžiagų plitimas jaunų žmonių tarpe. Spektaklyje keliame tokius klausimus – smurtas kasdien viešoje aplinkoje, mokykloje, gatvėje – iš kur, kodėl jis kyla? Ar kaltas smurtautojas, ar auka? Ar tai tik žaidimas? Kaip jis pasireiškia mūsų aplinkoje, ar tai tikrai mūsų neliečia? Kokios viso to galimos pasėkmės? Ar mes galime likti abejingi? Mūsų teatras originalus tuo, kad esame išmokyti dirbti, veikti kaip komanda; vienu, bendru ritmu judėti link tikslo. Norime kovoti su visuomenės ligomis ir įkvėpti žmones prie mūsų prisidėti – po spektaklio vykstančioje diskusijoje dalinamės patys ir prašome pasidalinti mokinių patirtimi minėtų problemų tema, skatiname nebijoti kreiptis pagalbos, patariame, kaip apsiginti bei pasipriešinti agresoriui, o „užpuolikams“ priminame, kad situacija gali bet kada gali kardinaliai pasikeisti ir analizuojame, kaip tvarkytis su priežastimis, dėl kurių galbūt jie šiuo metu yra dabartinėje pozicijoje.


Istorija mus perkelia į buvusio cirko artisto, dėdulės klouno namus. Šlovės dienos jau praeityje ir liko tik vienatvė.... Kas gali praskaidrinti cirko artisto gyvenimą? Kartu gyvena peliukas, kuris nepaprastai žavisi dėdule klounu ir vis stengiasi jam padėti, tik dėdulė jo pastangų nesupranta ir namo parsineša katiną, kuris turi padėti pagauti peliuką. Linksmas, visada patenkintas ir gyvenimą mylintis peliukas. Tingus, verkšlenantis ir niurzga katinas.
Šis spektaklis atrodo kaip nuostabus būdas sujungti pramogą su svarbiomis gyvenimo temomis. Jis leidžia žiūrovams, ypač vaikams, suprasti, kas yra draugystė, meilė, ir vienatvė, per žmogiškąsias sąveikas ir santykius tarp gyvūnų. Tai yra puikus būdas skatinti žiūrovus galvoti apie empatiją, draugiškumą, ir tai, kaip santykiai gali paveikti žmonių gyvenimą.
KŪRĖJAI:
Režisieriaus – Darius Armanavičius;
Režisieriaus asistentė – Reda Matuzevičienė;
Garso režisierius  – Andrius Gaigalas;
Šviesos režisierė  – Ina Jackūnienė;
Dailininkė – Oksana Rossol;
Spektaklį kuriant dalyvavo  - Marina Kreidi, Oleksandr Serhiienko, Mariia Makarenko;
Teatro meno vadovas  - Antanas Markuckis.
VAIDINA:
Rima Lapinskienė, Ihor  Ihnatenko, Oleksandr Zheleznov, Stanislav Alokhin, Vladyslav Mozghovyi, Marharyta Kisilova, Mariia Patokova, Danutė Rukšienė, Rita Zutkienė.


Nacionalinis muziejus Lietuvos Didžiosios Kunigaikštystės valdovų rūmai

Kviečiame susipažinti su istorijos ir kultūros paveldo karalyste – Valdovų rūmų muziejaus ekspozicijomis. Aiškinsimės, kas yra muziejus, kokio senumo istorijos paslaptis jis saugo. Pirmoje edukacinio užsiėmimo dalyje sužinosite apie Lietuvos didžiųjų kunigaikščių rezidencijos ir jos teritorijos raidą Lietuvos bei Europos istorijos kontekste XIII–XVII a. Pasivaikščiosime tarp mūrų, kuriuos gaubia atkurtas Valdovų rūmų pastatas, apžiūrėsime šioje teritorijoje aptiktus unikalius archeologinius radinius. Vitrinose apžiūrėsime įvairius daiktus ir bandysime suprasti, ką jie mums pasakoja apie praeitį. Pasvarstysime ar mūsų batai panašūs į tuos, kuriuos avėjo čia gyvenę žmonės prieš 500 metų, pasigrožėsim papuošalais, paspėliosim kas jais galėjo puoštis. Veiklas tęsime menėse su atkurtais istoriniais reprezentaciniais interjerais, kuriuos puošia koklinės krosnys, autentiški gobelenai, Jogailaičių dinastijos atstovų atvaizdai, istoriniai baldai bei kiti originalūs eksponatai. Atkurtose menėse ieškosime architektūrinių detalių būdingų Gotikai, Renesansui ir Barokui. Ir ne tik – daug sužinosit ir apie pačius Rūmų šeimininkus, o taip pat bandysime atrasti dvaro ir Vilniaus miesto kultūrines jungtis. Šį edukacinį užsiėmimą rekomenduojame mokinių grupėms, atvykusioms į Valdovų rūmų muziejų pirmą kartą.


Kuršių marių vėtrungės - istorija ir paskirtis (Nuotolinė paslauga)

Nuotolinės edukacijos metu žiūrėsite trumpą filmuką ir klausysitės pasakojimo iliustruoto skaidrėmis. Užsiėmimo metu susipažinsite su vėtrungių istorija ir jų paskirtimi. Sužinosite, ką reiškė pamaryje gamintos puošnios vėtrungės ir kodėl jas žvejai privalėjo iškelti savo burvaltės stiebo viršūnėje. Pažinsite sudėtines vėtrungės dalis bei naudotus simbolius ir jų reikšmes vėtrungių puošyboje. Pabandysite iš vėtrungės raižinių suprasti apie pamario žvejo gyvenimą, jo norus, svajones ir tykotus pavojus. Kad užtvirtinti įgytas žinias viktorinos metu spėliosite kokiems pamario kaimams priklausė vėtrungės.


Paslauga vykdoma naujoje Odetos galerijoje, kurioje gausu eksponatų: margučių, karpinių ir medžio bei lino raižinių. Šiame užsiėmime daugiausiai dėmesio skiriama būtent karpiniams. Pademonstruoju labai daug originalių karpinių ir lietuvių autorių, ir karpytojų iš viso pasaulio.
Karpiniai – puiki, lengvai prieinama ir daugelio mėgstama dailės technika. Tai populiari kūrybos ir laisvalaikio praleidimo forma.
	Susipažinę su tradiciniais karpiniais, mes mokysimės kurti simetrišką karpinį paveikslą. Tik išgirdus žodį „karpinys“, mums prieš akis iškyla būtent simetriškas paveikslas. Lietuviškų autorinių karpinių bene svarbiausias bruožas – taisyklinga simetrija. Simetriškų raštų kūrinys suteikia darnos ir harmonijos pojūtį. Simetriškus raštus randame išpieštus ant kraičio skrynių ir medinių langinių, sutinkame prieverpsčių, geležinių saulučių ornamentikoje ir kituose mūsų tautodailės kūriniuose.
Kuo skiriasi simetriškas karpinys nuo asimetriško? Jei norime sukurti asimetrišką karpinį, imame popieriaus lapą, jame išsipiešiame visą numatytą piešinį ir iškerpame. O simetriškam karpiniui popieriaus lapą lenkiame per pusę, tada išsipiešiame pusę norimo piešinio, kurio centras sutampa su popieriaus lenkimo linija. Kerpame per abu popieriaus sluoksnius, ir tik galiausiai atlenkę, pamatome galutinį variantą.
O kodėl planuojame kirpti būtent Gyvybės medį? Nes jis yra dažnas ne tik lietuvių tradiciniame mene, bet ir mūsų pasaulėjautoje. Gyvybės medis – tai pasaulio centras, visatos ašis, apie kurį vyksta visas žmogaus gyvenimas.
Per užsiėmimą kiekvienas mokinys išmoksta išsipiešti ir iškirpti originalų , savo sugalvotą simetrišką medį. Išmoksta taisyklingai klijuoti karpinį ant pasirinkto fono su skystais klijais. Vėliau pristato savo užbaigtą kūrinį visiems klasėje, papasakoja, ką norėjo pavaizduoti, ar pavyko savo užmanymą perteikti karpinių technika. Užsiėmimo pabaigoje suorganizuojama visų dalyvių darbų parodėlė.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pilietiškumo kompetencija


Viešoji įstaiga Kauno rajono turizmo ir verslo informacijos centras

Viena žaviausių Raudondvario dvaro šeimininkių grafienė Rozalija dar ir šiandien su didžiausiu džiaugsmu pasitinka į dvarą atvykusius svečius. Abejingų nepaliekanti ponia pasidalins prisiminimais apie gyvenimą dvare bei jį valdžiusių grafų Tiškevičių Raudondvaryje paliktus pėdsakus. Po pasivaikščiojimo dvaro takais ekskursijos dalyviai užsuks į Raudondvario pilyje įsikūrusį Kauno rajone muziejų, kuriame susipažins su Raudondvaryje gimusio profesionaliosios lietuvių muzikos pradininko, kompozitoriaus Juozo Naujalio asmenybe ir jo kūrybiniu palikimu, dvarą valdžiusiems grafams Tiškevičiams skirta ekspozicija. Teatralizuota ekskursija su grafiene Rozalija skirta 15–18 m. amžiaus vaikams. Tai – puiki istorijos ir kultūros pamoka, padėsianti vaikams geriau pažinti Raudondvario dvarą ir jo turtingą istoriją.


Švėkšnos dvaro parkas- vienas gražiausių parkų Vakarų Lietuvoje, kasmet sulaukiantis gausybės lankytojų. Edukacinio pasivaikščiojimo „Švėkšnos dvaro parko paslaptys“ metu kviečiame išsamiau susipažinti su Švėkšnos dvaro parku: su Švėkšnos dvaro istorija, čia gyvenusiais žmonėmis, bei svarbiausiais parko elementais- medžiais. O medžiai parke auga išties įspūdingi- seniausias Lietuvoje dviskiautis ginkmedis, vienas seniausių kukmedžių Lietuvoje. Pasivaikščiojimo parko alėjomis metu ne tik klausomasi pasakojimų, bet moksleiviai patys aktyviai dalyvaus dvaro parko aplinkos pažinime, pasitelkiant lytėjimą, uoslę, klausą bei regą. Praktinės užduoties metu ieškos savo santykio su supančia aplinka, bei supras aplinkos ir žmogaus darnaus santykio svarbą. Programa gali būti pritaikyta nuo pačių mažiausių iki vyriausių dalyvių. Paslauga atliepia „Vilnius 700“ ir „Klaipėdos krašto prijungimo prie Lietuvos 100-osios metinės“ minėjimo sukaktis, skatinančias kultūrinį ir istorinį šalies bei sostinės pažinimą.


Nusivelsim sau veltinį 8-12 kl. mokiniams

Šiaulių rajono savivaldybės etninės kultūros ir tradicinių amatų centras

Kas yra veltinis? Veltinis – viena iš seniausių tekstilės technologijų, kai iš vilnos pluošto nuveliama medžiaga, gražūs aksesuarai, karoliai, žaislai.  Jau nuo seno žmonės savo buityje naudojo vilną, nes ji ne tik puikiai šildo, bet ir turi gydomųjų, tonizuojančių savybių. Šiandien dienai vilna naudojama kur kas plačiau: įvairiems aksesuarams, žaislams, namų interjero detalėms ar kt. atributikai gaminti.
Programa „Nusivelsim sau veltinį” skirta 8-12 kl. mokiniams norintiems pažinti sausojo vilnos vėlimo amatą, ar praplėsti jau turimas žinias ir įgūdžius. Edukacijos metu, panaudojant įvairių rūšių ir spalvų vilną, specialias adatas, poroloninės kempines vilna badoma, o vilnos plaukeliai sukimba tarpusavyje. Tokiu būdu gimsta nuostabūs meno kūriniai.
Pirmiausiai, užsiėmimo metu mokiniai supažindinami su vilnos vėlimo amatu, jo ištakomis, istorija. Pristatomos vilnos rūšys, jos panaudojimo galimybės. Išaiškinami keli įdomūs faktai apie vilną. Vėliau, mokiniai supažindinami su gamybos procesui reikalingomis priemonėmis, demonstruojama vėlimo technika, rodomi vilnos ir veltinių pavyzdžiai.
Mokiniams suteikiamos visos reikalingos priemonės: vilna, poroloninės kempinės, įvairių rūšių vėlimo adatos, siūlai, klijai, specialios akytės ir kita dekoro atributika. Jų pagalba vaikai patys mokosi šio amato ir kuria norimus dirbinius - figūrėles, žaisliukus, papuošalus ir kt. Edukacijos pabaigoje laukia refleksija –  sukurtų darbų aptarimas.
Sukurti veltinukai kartu keliauja su mokiniais į mokyklą ar namus.

Pažinimo kompetencija; Komunikavimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


O ar esate matę Tauragės pilį mažoje dėžutėje? Edukacijos dalyviai, susipažinę su pilies, kurioje šiuo metu įsikūręs muziejus, istoriniais architektūriniais elementais ir jų kaita bėgant šimtmečiais, gaminsis popierinę dėžutę, kurioje pasitelkiant išmaniuosius įrenginius – savo pačių mobiliuosius telefonus,  bus demonstruojama iš anksto sukurta Pilies architektūrinio komplekso holograma. Pačių pasigamintą holograminę dėžutę vaikai galės išsinešti kartu su savimi ir toliau patirti dar naujų neatrastų pojūčių su trimačiu erdvinių vaizdų pasauliu. Ši edukacinė programa, atsižvelgiant į amžiaus grupę, gali būti siejama su istorijos bei informatikos bendrosiomis ugdymo programomis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Skaitmeninė kompetencija


Edukacinė programa Grūdo kelias, kuri vyksta autentiškoje XXa. Pradžios pilno ansamblio sodyboje, kurią sudaro: dviejų galų gyvenamasis namas, klojimas su arkliniais padargais, veikiančia kalve, klėtis apstatyta senovinių daiktų ir rakandų kolekcijomis. Taip pat stovi vienintelis Lietuvoje veikiantis 1924 metų vėjo malūnas, miltus malantis akmeninėmis girnomis. Iš jau sumaltų miltų pagal tradicijas užraugiama duonos tešla, iš kurios atvykę moksleiviai gavę po saują tešlos kiekvienas su gido pagalba susiformuoja po kepaliuką duonos ir pasišauna jį į senovinę krosnį. Kol duona kepama, gidas supažindina su protėvių kasdieniniais darbais, sodybos pastatais bei rakandų kolekcijomis. Aplankomas tvartelis, kuriame gyvena naminiai gyvūnėliai, o kitapus kelio aplankysite tokius gyvūnus kaip: Danieliai, muflonai, alpakos, taurieji elniai, asiliukas, ponis, avytės bei ožkytės. Ekskursijos pabaigoje išsidaliname duonelę bei vaišinamės žolelių arbata.


Kviečiame virtualiai pasivaikščioti Vilniaus gatvėmis ieškant skirtingų amžių mums paliktų ženklų, kad mokykloje išmoktas datas, žmones ir įvykius „įdėtume“ į mūsų miestą! Vėliau savarankiškai vaikštant miesto gatvėmis, moksleiviai galės atpažinti objektus primenančius asmenybes ir įvykius, kuriuos mokosi pamokose.

LIVE (gyvai) transliacijos būdu per nuotolinio bendravimo platformą (Zoom, Teams, Meet ar kt.) gidė telefonu filmuos objektus mieste realiu laiku, o moksleiviai dalyvaus edukacijoje nuotoliniu būdu. Gidės pasakojimas bus papildytas nuorodomis į animuotas vizualizacijas pristatančias aptariamą objektą, įvykį ar asmenybę.

Lavinsime moksleivių pastabumą tyrinėjant memorialines lentas žyminčias asmenybių gyvenimo ar įvykių vietas, paslėptus objektus kiemeliuose ir pastatų architektūrinių detalių simbolius (gotikos, renesanso, baroko, klasicizmo).

Kultūrinės edukacijos metu moksleiviai (jiems suprantama kalba, pagal jų amžių ir patirtį) nuotoliniu būdu (LIVE transliacija per nuotolinio bendravimo platformą) tyrinės senamiesčio gatvelių ir kiemelių architektūros vertybes. Pasakojimai ir animuotos vizualizacijos padės įsivaizduoti gyvenimą praeities Vilniuje (imperatorių vizitai, sukilimų pasekmės, kasdieninio gyvenimo sąlygos, kultūrinė veikla) ir kt.

Užduotys, kalbėjimo stilius ir konkretus maršrutas pritaikytas atsižvelgiant į moksleivių amžių ir patirtį.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Skaitmeninė kompetencija


Tingisi šiandien eiti į mokyklą? Tuomet kviečiam pasižvalgyti į XIX a. pabaigos - XX a. pradžios piemenėlių gyvenimą! Pasipuošę piemenėlio marškinėliais ir prigulę pasiklausysite paukštelių čiulbėjimo, sužinosite kaip šaltą rytą greitai susišilti basas kojeles. Pamąstysime kokia koše skerdžius pavaišina piemenėlį už į svetimą lauką nuklydusią karvę... Et, visa pasimiršta dainų ir žaidimų metu, o dar reikia išbandyti ir augalo antspaudėlį pasigaminti! O kada tam piemenėliui į mokyklą?! Ateikite ir visa patirkime kartu, tuomet ir nuspęsim, gal tikrai geriau piemenauti?..


Ir vis tik, kas gi ta meilė? Ar visada mano noras – kitam įsakymas? Ir ką gi turėtų reikšti posakis „myliu noriu negaliu“? Šie ir kiti klausimai kyla ne vienam. Ši edukacija – tai meilės, etikos, santykių ir lytiškumo ugdymo laikas. Koks laimės kodas įrašytas mūsų kūno lytiškume? Dauguma lytinio ugdymo programų dažniausiai būna orientuotos vien tik į lytinių santykių kontekstą (saugus seksas, prevencinės priemonės ir t.t.), tačiau lytinis ugdymas yra kur kas kompleksiškesnis. Tai – brandžios asmenybės, gebančios kurti tvirtus visaverčius santykius, ugdymas. Edukacijų metu paliečiamos ne tik ankstyvų lytinių santykių, neplanuoto nėštumo, gyvybės išsaugojimo ir panašaus pobūdžio temos, bet kartu aptariami ir vyro bei moters savivertės, kito asmenybės priėmimo, draugystės ir meilės auginimo klausimai, nevengiant nuopuolio, išsiskyrimo ir praradimo temų. Mylėti, reiškia, žvelgti į kitą, dalintis visu savo gyvenimu ir prisiimti atsakomybę už savo veiksmus, o tai kur kas daugiau, nei atiduoti tik savo kūną. Kalbama apie pasirengimą šeimai, tėvystei, motinystei, akcentuojant, jog vyriškumo ir moteriškumo raiškos kulminacija yra tėvystė ir motinystė, ir nebūtinai tik biologine prasme. Situacijų valdymo žaidimai, juose atpažįstant save ir kitus, padės formuoti visavertę asmenybę, gebančią pažinti ir atpažinti sudėtingą savo ir kito žmogaus jausmų pasaulį, sugebėti jį valdyti bei kurti darnius ir tvarius tarpusavio santykius.


Lietuvos regionų puošmena - tautinis kostiumas

Šiaulių rajono savivaldybės kultūros centras

Tautinis kostiumas – vienas iš tautos ženklų, kurį sukūrė tauta ir mūsų tikslas kalbėti apie tautinę savastį nuo mažų dienų.
Edukacijos metu bus pristatyti 5 Lietuvos regionų unikalūs tautiniai kostiumai, leidiniai, kurie apibūdina regionų tautinio kostiumo ypatumus.
Edukacijos tikslas -skatinti mokinius puoštis tautiniu kostiumu.
Edukacijos poveikis  pagerins gebėjimus mokomąją medžiagą labiau sieti su tikru gyvenimu, paskatins daugiau mąstyti ir domėtis regionine kultūra, pergalvoti ką tik įgytas žinias, sustiprins mokinių atkaklumą, smalsumą, kritinį mąstymą. Bendradarbiaudami su mokytojais ir mokiniais įgis bendradarbiavimo, kūrybinės veiklos pilietiškumo ir tautinės tapatybės puoselėjimo įgūdžių.


Vasario 16 - oji ir Kovo 11 – oji kiekvienam lietuviui svarbios ir įsimintinos datos, kurios pulsuoja laisvės, nepriklausomybės, patriotiškumo dvasia. Tai labai reikšmingos dienos šalies istorijai, kurios suteikė žmonėms viltį ir tikėjimą savo valstybės gerove bei stiprybe. Atvykę į edukaciją sužinosite apie Lietuvos valstybės ir Lietuvos nepriklausomybės atkūrimo dienų įvykius, susipažinsite su reiškiniais menančiais istoriją bei su asmenybėmis, kurios prisidėjo prie Lietuvos valstybingumo išsaugojimo ir gyvavimo. Taip pat susipažinsite su pagrindiniais valstybės simboliais – herbu , tautine vėliava ir himnu. Išklausę edukatorės pasakojimų mokiniai bus skatinami aktyviai dalyvauti diskusijoje apie valstybingumo atkūrimo istorijos reikšmę šiandien. Edukacinio užsiėmimo antroje praktinėje dalyje pasidarysite paukštelį – segtuką, simbolizuojantį sėkmę, pasitikėjimą ir laisvę. Naudodami trispalvės vėliavos spalvas, įvairiais ornamentais ir raštais dekoruosite iš modelino pagamintus paukštelius, prie kurių nugarėlės priklijavę segtuką bei iš siūlų suformuotą trispalvę sukursite paukštelius – segtukus, kuriuos galėsite įsisegę nešioti ne tik per valstybines šventes, bet ir kiekvieną dieną.


„Viena diena tarpukario mokykloje“ innteraktyvus edukacinis užsiėmimas, kuris atskleidžia autentišką tarpukario mokyklos vaizdą, mokymosi atmosferą, mokyklos tradicijas, supažindina su dėstomais dalykais ir priemonėmis. Minėto laikmečio dokumentinės medžiagos, fotonuotraukų, vadovėlių, mokymo priemonių pagrindu buvo paruošta reikalinga istorinė medžiaga ir sukurtas edukacinis užsiėmimas. Užsiėmimo tikslas kurti improvizuotas pamokas, pertraukas, istorijos pagal sukurti senąją tarpukario mokyklą. Taip sužadinama vaikų fantazija, susidomėjimas istorija ir jos išsamus analizavimas. Edukacinį užsiėmimą sudaro: teatralizuotas įvadas į tarpukario mokymo sistemą, trumpos improvizuotos lietuvių kalbos, dailyraščio, istorijos, skaičiavimo, geografijos pamokėlės ir pertrauka su žaidimais, bausmės bei paskatinimai. Pamokos metu moksleiviai susipažįsta su buvusiomis pamokos etikos taisyklėmis bei tvarka. Edukacijoje naudojami tarpukario metu išleisti vadovėliai, kuriame yra lietuvių kalbos, dailyraščio, skaičiavimo, geografijos ir istorijos pamokų tekstai bei moksleiviams paruoštos įvairaus sunkumo užduotys. Edukaciniai programai paskiriamos priemonės, kurios bus reikalingos visos edukacijos metu: portfeliai, skaičiavimo priemonės, plunksnakočiai, penalai, liniuotės, sąsiuviniai, mokslo baigimo pažymėjimai, kurios sukurtos pagal fonduose turimus autentiškus eksponatus. Edukatorius naudojasi išlikusiomis tarpukario mokymo priemonėmis: raidynu, žemėlapiu, mokytojo lazdele. Atlikus visus edukacinio užsiėmimo uždavinius visi programoje dalyvavę moksleiviai gauna mokyklos baigimo pažymėjimus. Tai proga ir puiki pramoga moksleiviams suprasti skirtumą tarp buvusios ir esamos mokyklos.


Per kūno raišką žmogus gali stipriausiai patirti pats save ir kitus - koks aš esu, ką aš vertinu, kuo išsiskiriu iš kitų, o kas mane su kitais sieja? Paauglystėje yra be galo svarbu atrasti savo identitetą, vertybes, ribas, talentus, draugus ir kultūrinę aplinką, susidėlioti prioritetus ir tai, kas jaudina į "stalčiukus", analizuojant savo pasirinkimus.

Edukacijoje naudojami teatrinės improvizacijos, dramos terapijos ir šokio-judesio terapijos metodai, padedantys vystyti tam tikrus kūrybinius ir kognityvinius gebėjimus, atskleisti asmenybę, ugdyti pasitikėjimą savimi ir vaizduotę, ugdyti emocinį intelektą ir bendravimui svarbius įgūdžius, kaip empatiją, elgesio koregavimą, dėmesingumą, valingumą, savikritiškumą. Priklausomai nuo grupės amžiaus ir ugdymo tikslų (jie bus tikrai skirtingi penktokams ir vienuoliktokams) užsiėmime gali būti parenkamas socialinių vaidmenų žaidimas, aktualių gyvenimo temų atvaizdavimo žaidimas, veidrodžio judesio žaidimas, porinis ir grupinis skulptūrų žaidimai, vieno personažo istorijos kūrimo vaidybinės užduotys grupėse, genties gyvenimo istorijų kūrimas grupėje ar grupėse bei kitos įtraukios, žaismingos, smagios vaidybinės improvizacinės užduotys, kurios kiekvienai klasei, kiekvienai grupei parenkamos individualiai. Taip pat edukaciją galima kartoti tai pačiai klasei ir užduotys-žaidimai gali būti vėl kitokie!
Užsiėmimas visuomet pradedamas apšilimu, o baigiamas refleksija – aptarimu, kas įvyko, kas buvo atrasta ir patirta, kokie jausmai, įžvalgos, mintys ar emocijos aplankė, kuo paaiškėjo, kad mes esame skirtingi, o kuo esame panašūs. Edukacijoje į pagalbą pasitelkiama muzika, kartais kitos pagalbinės priemonės, kurias atsiveža jau 10 metų su vaikais ir jaunimu dirbanti edukatorė, šokio-judesio terapijos praktikė Indrė Šiliauskaitė.
Užsiėmimas pravedamas erdvesnėje ugdymo institucijos patalpoje. Tinka papildyti teatro, etikos, muzikos, sveikos gyvensenos, fizinio lavinimo ir kitas pamokas bei veiklas mokykloje.


Rimo ir ritmo dirbtuvės. Praktinė kūrybinė edukacija su knygų autore, poete Indre Pliuškyte-Zalieckiene

Edukacijos metu autorė dalyviams žaismingai pateikia eilėraščių žanrą, skaitydama savo eilėraščius performanso metu. Vaikai mokosi išgirsti, pajusti rimą ir ritmą, dalyvauja dinamiškame grupiniame ir individualiame kūrybiniame procese, kurio metu padedami autorės patys kuria žodžius, tinkančius pagal eilėraščio rimą ir ritmą. Edukaciją veda ne vieną apdovanojimą už savo kūrybą pelniusi knygų vaikams autorė, poetė ir iliustruotoja Indrė Pliuškytė-Zalieckienė.
Autorė atvyksta į ugdymo įstaigą susidarius 4-6 klasėms/grupėms (minimalus skaičius per dieną 90 vaikų).

Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Šiandien turime kelis kartus daugiau drabužių negu turėjo mūsų seneliai. Tuo pačiu suvartojame gerokai daugiau gamtos išteklių, labiau teršiame aplinką, dažnai perkame ne tik tai ko reikia, bet ir ko nereikia, retai domimės drabužio sudedamosiomis dalimis.
Šiame edukaciniame užsiėmime susipažinsite su siūlų kilme, jų rūšimis, diskutuosite tvarumo, aplinkos tausojimo, sąmoningo vartojimo temomis, išsiaiškinsime kokį poveikį mūsų veiksmai gali turėti mus supančiai aplinkai, o pasitelkę vaizduotę ir kūrybiškumą macrame technika kursime savo unikalų aksesuarą, kuriuo papuošime kuprinę, drabužį ar panaudosime kaip namų interjero dekoraciją.


Edukacinis lėlių teatro tarminis spektaklis „Pasaka apė Joną“ (išvažiuojamasis)

Šiaulių rajono savivaldybės Vytauto Vitkausko viešoji biblioteka

Gruzdžių Augustino Griciaus bibliotekos edukacinis lėlių teatro „Stebuklingas lagaminas“ spektaklis „Pasaka apė Joną“ ugdys dalyvių pagarbą krašto tautosakai (pasakoms), senosioms tradicijoms, tarmėms, šnektoms, skatins mokinių domėjimąsi etnine kultūra, literatūra ir teatro menu, panaudojant teatrines lėles. Svečius pasitiks pagrindinių teatro personažų kostiumais pasipuošusios lėlių teatro aktorės. Prieš tai edukacijos vieta paruošiama teatro rekvizitu. Joje dekoracijų, pirštininių lėlių vaidybos ir gruzdietiškos šnektos dėka vaikai „perkeliami“ į senoviškos pasakos pasaulį, perteikiant vyro ir moters meilės siekį, kupiną aplinkinių kerų ir apgavysčių. Tarsi lininis siūlas vyniojamas pasakos siužetas veda prie spėjamos, džiugios pasakos-spektaklio atomazgos. Jame – senelių vartojami, o gal ir visai negirdėti žodžiai priverčia susikaupti, stebėti. Vaikai žais žaidimą tema „Valgomas – nevalgomas“, kurio metu mokiniai trauks lapelius su užrašytais tarmiškais žodžiais ir turės pasakyti, ar tai valgomas ar nevalgomas daiktas. Iš paruošto pilno lagamino su pirštininėmis lėlėmis vaikai pasirinks patikusią lėlę ir bandys suvaidinti šios ar kitos pasirinktos lietuvių liaudies pasakos fragmentą. Pabaigoje vaikai pasipasakos savo įspūdžius, analizuos personažų veiksmus, gerus ir blogus poelgius.


Vienaragio kelionės - piešimas ant raktinės

Nemoku piešti...ir gerai!
Piešime pirštukais, teptukais, pagaliukais...Vienaragį kaip sėkmės ir svajonės simbolį...


Protų mūšis "Ką žinau apie Joną Basanavičių"

Kosmopolitiškojo Jono Basanavičiaus biografija slepia daug neįtikėtinų faktų. Ar žinojote, jog ši iškili Lietuvos tautinio atgimimo asmenybė buvo įgijusi Bulgarijos pilietybę ir dirbo kunigaikščio Ferdinando rūmų gydytoju? Tik sulaukęs 53-ejų metų Basanavičius grįžo į Lietuvą ir tęsė užsienyje pradėtą mokslinę, politinę bei etnokultūrinę veiklą, pašvęstą gimtinei. Kviečiame pasigalynėti protų mūšyje ir sužinoti dar daugiau įdomybių apie spalvingą gydytojo gyvenimą.


Tai įdomi ir pamokanti istorija apie berniuką Pikčių. Atrodo ir elgiasi jis keistai. Susiraukęs, nemandagus, grubus ir labai labai piktas! Tačiau geriau jį pažinus - pasirodo, kad ne toks jis ir baisus. Tereikia jam padėt atvert savo mažą širdelę, o susikaupusį pykti panaikinti stebuklingu būdu. Todėl, kviečiu visus nebijot ir susipažint su keistuoliu Pikčiumi bei padėt jam pasikeist.


LIETUVA - mano namai! Odinio raktų pakabuko gamyba!

Tuk tuk! Tai - dažnai girdimas garsas odininko dirbtuvėje. Kalam, plakam kaip širdelė..  O mūsų širdelėse visada gyvena meilė savo šaliai. Taigi, ar norėtumėte pasigaminti odininį savo raktų pakabuką namuką, kuriame gyventų meilė ne tik savo artimiesiems, bet ir savo šaliai? O gal norite pabandyti iškalti žodžius odoje ir sužinoti kaip įdedama kniedė? Ir dar.. gal norėtumėte smagiai ir naudingai praleisti laiką, sužinant ką tas odininkas gali pagaminti, ir kaip lengvai pradurti toje storoje odoje skylutę? Jei visi Jūsų atsakymai taip, tuomet kviečiame į Druskininkus, į amatų centro „Menų kalvė“ odininko dirbtuves. Čia ne tik susipažinsite su odos rūšimis, sužinosite kokia gi veikla užsiima tie odininkai, bet ir galėsite patys paliesti odas, išmušti skylutes, piešti ant odos, įdėti kniedes ir iškelta galva išeiti su savo gamybos raktų pakabuku kišenėjė! Laukiame Jūsų ir pažadame, kad bus ne tik naudinga, bet ir smagu! Iki greito!

PASLAUGOS TIKSLAS. Išbandyti save odos gaminių kūrėjo vaidmenyje, išmokti komunikuoti vaizdu. Ugdyti tautiškumą.  Uždaviniai. Susipažinti su dalimi Lietuvos papročių, kultūrinių aplinkų, suvokti odininkų gaminamų kūrinių įvairovę. Susipažinti su odų rūšimis bei odininko darbo įrankiais, praplečiant požiūrį apie kultūrinės raiškos būdus. Išbandyti save kaip kūrėją, vertintoją, atskleisti mokinio vidinį pasaulį, pasigaminant rankų darbo raktų pakabuką su Lietuvos simbolika. Patobulinti socialinius įgūdžius bendraujant su kitais edukacijos dalyviais bei vedėju.

PASLAUGOS POVEIKIS.Per pasigamintą gaminį atskleista saviraiška, vidinis pasaulis.Tikėtina, pagerės socialiniai įgūdžiai, nes edukacijų metu bus skatinama bendradarbiauti, klausti ir reflektuoti. Po veiklos tikėtinos teigiamos emocijos leis išmokti mokytis ne tik nuobodžiuoju būdu, bet ir per mokymąsi žaidimo forma per vaizdinius. Po edukacijos dalyvis bus išbandęs save kaip kūrėją, o kaip vartotojas galės vertinti savo ir kitų kūrybinius darbus.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija


Motina, sena boba, įsimylėjusi jauną vaikį, kito nieko nebemyli, per nieką jai vaikai, nė jos pačios šlovė, originale tokių daug yra. (...) Paėmiau iš tikro gyvenimo, pažinau pati vieną dukterį, kur taip tris vienas apgauliojo (...).“ Žemaitė, Raštai, t. VI p. 68. Kaip ir anuomet, taip ir dabar manipuliacijos tema ir jos formos neišsemiamos. Kas tik pradeda šventai tikėti, pažadais, nuostabiai geru gyvenimu, meile, bei pinigais, tas anksčiau ar vėliau pakliūva į spąstus, kuriuose lieka vienas ir apgautas. Pjesė aktuali šiandien, nes kalba apie norą būti geresniais, atrodyti gražesniais nei esi iš tiesų ir visa ką turėti savo rankose. Nors pjesė parašyta daugiau nei prieš šimtą metų, tokios pačios intrigos ir apgaudinėjimai vyksta ir dabar, visai nesvarbu ar tai būtų turtinga, pasiturinti šeima, ar sunkiai besiverčianti šeimyna, kai jausmai ima viršų joks loginis paaiškinimas negalioja, lieka tik didelis noras būti geresniu ir įtikti kitam. O kai svajonės ar lūkesčiai lieka neįgyvendinti, visi aplinkui tampa blogi, o į save nėra laiko ar noro pasižiūrėti, nes gėda prisipažinti, koks esi iš tikrųjų. Kaip ir seniau taip ir dabar žmonės nori geresnio gyvenimo, rodos, kad kitas padarys mus laimingus, visiškai atsiduodamas kitam, nepažįstamam, kuris tikisi, kaip čia naudos gavus.


Baltijos gintaras - istorija, apdirbimas, pritaikymas (išvažiuojamoji)

Pasakojimas apie Baltijos gintaro atsiradimą. Video medžiaga apie gintaro gaudymą, apdorojimą, suvenyrų kūrimą. Praktiniai užsiėmimai kaip atskirti tikrą gintarą, apdirbimas primityviais instrumentais. Suvenyro gamyba.


Edukacinis užsiėmimas skirtas 7-9 kl. mokiniams siekiant ugdyti pilietinį sąmoningumą. Užsiėmimo pradžioje kuriamas įspūdis, kad esame skirtingi, supa įvairi aplinka, tačiau yra, kas mus vienija, kad būdami bendruomenėje galime kurti bendrąjį gėrį. Įsijautę į skirtingas roles – išsitraukę miesto personažą – moksleiviai bando atsakyti į klausimą – kas ir kaip kuria miesto pulsą? Į klausimą atsakoma iš skirtingų žiūros kampų. Vėliau gilinamasi į konkrečius Kauno miesto pasakojimus, kuriuose atsispindi žmogiškumas, sukūręs bažnyčias, gelbėjęs žmonių gyvybes, įžiebęs drąsą maištauti prieš netiesą. Užsiėmimo metu siekiama ugdyti drąsą imtis lyderystės, būti atsakingam už savo bendruomenę ir aktyviai veikti savo aplinkoje. Moksleiviai atlieka kūrybine užduotį, kurioje kuria planą, kaip išspręsti aktualią miesto problemą. Vėliau savo projektus pristato visai klasei ir juos aptaria. Užsiėmimas gali būti pritaikytas mokiniams su judėjimo negalia, sudarant ne didesnę kaip 5 asmenų grupę neįskaitant lydinčių asmenų - esant tokiam poreikiui prašome apie tai informuoti užsakymo metu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Komunikavimo kompetencija; Pilietiškumo kompetencija


Miestinėtojų pamoka „Be ko Vilnius nebūtų Vilnius“ su gide ir knygų autore Rūta Norkūne

Literatūrinis susitikimas su gide ir knygos vaikams „Vilnius. Vija ir Meška miestinėja“ autore Rūta Norkūne. Susipažinsime su knygos personažais ir išsiaiškinsime kas yra miestinėjimai. Svarstysime, be ko Vilnius nebūtų Vilnius? Kas yra sostinės simboliai? Kokius sostinės istorijos faktus apie žmones ir vietas pasakoja legendos?  Atsakymų ieškosime žaisdami ir daikteliaudami. Susitikimą apibendrinsime ir žinias pasitikrinsime žaibo greičio protmūšyje apie Vilnių.

Susitikimo metu mokiniai susipažįsta su svarbiausiais Vilniaus senamiesčio kultūros paveldo objektais, simboliais ir legendomis. Žaidybinės ir patyriminės veiklos įtraukia kiekvieną mokinį ir padeda atrasti miesto pažinimo ir skaitymo džiaugsmą.

Edukacinį užsiėmimą veda gidė ir edukatorė Rūta Norkūnė, Interaktyvių edukacinių ekskursijų vaikams ir suaugusiems iniciatyvos „Idėjų karalystė“ įkūrėja, pažintinių knygų vaikams „Vilnius. Vija ir Meška miestinėja“ (2021 m. pažintinės metų knygos vaikams nominantė) ir „Keliaujam į pajūrį. Vija ir Meška miestinėja“ autorė.

Jei nerandate tinkamo laiko, norėtumėte keisti maršrutą ar turite papildomų klausimų, susisiekite el. paštu idejukaralyste@gmail.com arba nurodytu telefonu.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Edukacijos metu vaikai sužinos apie Kalėdų šventės tradicijas ir papročius Lietuvoje bei kitose šalyse, susipažins su Kalėdinės kojinės atsiradimo istorija ir jos svarbar dabar, diskutuos apie Kalėdų šventės prasmę. Praktinės dalies metu kiekvienas vaikas pasigamins savo Kalėdinę kojinę iš veltinio sujungiant atskiras detales klijais ar susiuvant. Kalėdines kojines iš veltinio vaikai dekoruos skirtingomis medžiagomis pagal savo skonį ir pristatys kitiems dalyviams.


„Teatro užkulisiai smalsiems“ – edukacija skirta jauniesiems ir smalsiesiems teatro draugams norintiems pažinti teatro pasaulį iš arčiau. Lektoriai užsiėmimo metu atskleis, kaip profesionaliame teatre gimsta spektaklis, kokie kūrybiniai etapai yra būtini rezultatui pasiekti, kiek dirba įvairių profesijų specialistų. Sužinosite, kas tai yra pjesė, rekvizitas, režisierius, šviesų dailininkas, scenografija, traversos, kas teatre kuria kostiumus ir dekoracijas. Užsiėmimo metu pasitelkiant paslaptingąjį Nacionalinio Kauno dramos teatro edukacijai skirtą „Teatro kubą“, žingsnis po žingsnio bus atveriama žiūrovams nematoma spektaklio kūrimo laboratorija nuo istorijos iki jos „aprengimo“ scenoje.


Taikomosios dailės ir dizaino muziejus kviečia moksleivius dalyvauti kultūros edukacijoje "Archeologinis žaidimas", kurios tikslas - geroji  edukacinė-istorinė patirtis muziejuje,   terapinis poveikis visoms pažymėtoms amžiaus grupėms. Uždaviniai - kultūros  ir istorijos pažinimas, komandinio darbo, kritinio mąstymo kompetencijų tobulinimas ir naujų, netikėtų problemų sprendimo kompetencijų lavinimas. Ekskursijos po Žemutinės pilies autentiškus griuvėsius metu, vyksta realus ir teorinis susipažinimas su pilies liekanomis, gynybinėmis sienomis, išklausomas gido pasakojimas apie Vilniaus miesto susikūrimą, Šventaragio slėnio istorija, pilių komplekso statybas, jų pakitimus ir iššūkius amžiams bėgant.  Muziejaus edukacinėse dirbtuvėse  susipažįstama su archeologijos mokslu,  kaip su įdomiu praktiniu, pažintiniu patyrimu įgyvendinamu žaidimo formoje.  Vykstant  komandiniam darbui  gerinama:  socialinė, emocinė ir psichinė sveikata. Edukacija „Archeologinis žaidimas“ - interaktyvus ir mėgiamas išvardintų ir pasirinktų amžiaus grupių, naudingas ugdant Vilniaus istorinį pažinimą ir savitarpio supratimą. Viso praktinio proceso metu, dideliame ekrane,  rodomi realūs, tikri archeologų darbo ir atradimų vaizdai. Lietuvos istorijos gyvasis pažinimas vienas iš šios kultūros edukacijos tikslų.


Senųjų amatų dirbtuvės "Lėlytės iš linų pluošto"

Susitikimas prasideda pasakojamu, kaip mergaitę nuo velnio išgelbėjo linas. Taip edukacijos dalyviai nukeliauja į tuos senus laikus, kai buvo garbinamas lietuvių gausiai augintas augalas linas. Pristatoma lino augimo, derliaus nuėmimo ir apdirbimo istorija - dalyviai nagrinėja stenduose pateiktą informaciją, diskutuoja, Pristatomi senovinių žaislų gaminimo būdai, medžiagos. Naudojant vieną iš gamtinių medžiagų - išdirbtą lino pluoštą, dalyviai patys, padedami edukatorių, pasigamina lėlytes.


Pažink pasaulio kultūras mieste smalsiems vaikams

Gyvename įvairialypiame pasaulyje, kuriame skirtinga gyvenamoji aplinka, kalba, papročiai ir net klimatas formuoja unikalų pasaulio suvokimą, kuris atsispindi ir kūryboje. Programos metu vaikai geriau susipažins su 7 pasaulio žemynais, jų išskirtinumais ir analizuos, kaip supanti aplinka daro įtaką kūrybai, ką simbolizuoja tradiciniai dirbiniai, kodėl jie yra tokie svarbūs pasaulio bei kultūros pažinimui. Pažinę kultūrų skirtumus, vaikai nauju žvilgsniu pažvelgs į juos supantį pasaulį, geriau supras, kokios simbolinės reikšmės pavaizduotos meno kūriniuose ir kritiškai įvertins aplinkos poveikį kūrybai. Programos metu vaikai atliks praktinę kūrybinę užduotį - orkestro improvizaciją. Užduotis padės pažinti vieną iš Europos žemyno kultūrinį išskirtinumą – praeityje klestėjusią klasikinę muziką.


Šaltasis karas. Ekskursija atominėje slėptuvėje ir orientacinis žaidimas

Pažinkite šaltojo karo laikų istoriją išlikusioje unikalioje, autentiškoje civilinės saugos (atominėje) slėptuvėje. Vilniaus
Naujamiesčio rajone, buvusios gamyklos „Lietuvos automatika“ teritorijoje keli metrai po žeme laukia sugrįžimas į totalitarinio režimo pasaulį. Tai išskirtinė istorijos patirtis, kurios metu lydimi gido moksleiviai lankysis slėptuvėje, susipažins su pokario politiniu ir kultūriniu kontekstu, propagandine ano laikotarpio kultūra – slėptuvėje išlikusia literatūra, plakatais, muzika, video, išbandys išlikusią autentišką įrangą – hermetines duris, oro pumpavimo mechanizmų veikimą, pasimatuos cheminės apsaugos kostiumą, dujokaukes ir kt. Unikali istorijos pamoka, kuri suteiks galimybę gyvai patirti ir kritiškai įvertinti šaltojo karo laikų atmosferą, totalitarinio Sovietų sąjungos režimo politinius, kultūrinius siekius.
Kiekviena slėptuvės ekskursiją užsisakiusi klasė taip pat gauna galimybę pažinti Vilniaus pramonės istoriją žaisdama orientavimosi žaidimą. Paslauga organizuojama taip: atvykę mokiniai dalijami į dvi dalis; pusė jų keliauja į slėptuvę su gidu, kita pusė - žaidžia orientavimosi žaidimą; po 50 min. abi grupės pasikeičia vietomis.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Pilietiškumo kompetencija


Ugnies žemės edukacijoje vaikai interaktyviai susipažins su Lietuvos pagoniška kultūra. Susitikę kalnų parko papėdėje, orientacinio žaidimo metu keliausime į Krivių kalno aukuro vietą. Naujas žinias ramiai atsisėdę aptarsime, išsiaiškinsime ugnies svarbą mitologinėje ir kasdieninėje plotmėse.Patys patirsime ritualą: kursime ugnies imitaciją, galvosime norus, vygdysime slaptas apiegas, kad mūsų norai išsipildytų. Ir galiausiai kursime savo ugnies ženklą, atitinkantį šiandieninę kultūrą.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija


Šv. Kazimieras - Lietuvos globėjas (nuotolinė)

Karalaičio Kazimiero idealą nusako psalmės žodžiai: „Tas, kurio rankos nekaltos ir širdis tyra“ (Ps 24, 4). Jaunasis princas gyveno tuo metu, kai karališkojo luomo pranašumai ir valdovo politinė galia teikė daug privilegijų, garantavo prabangą ir gyvenimo malonumus. Tam atsispirti, priešintis šeimai, aplinkinių spaudimui gyventi „kaip visi“ reikėjo daug drąsos. Pasidalinę istorijomis apie karalaičio gyvenimą, jo būdą, žaisime atradimų žaidimą – sudėliosime šv. Kazimiero atvaizdą ir visą jo gyvenimo bei gerbimo istoriją.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Pilietiškumo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Sukurk savo skrendančios raketos modelį: astronautika Lietuvoje (9-12 kl.)

Ką žinote apie kosmosą bei raketas? Ar esate pagalvoję kaip astronautai saugiai pasiekia kosmoso erdvę? Kaip manote kokią įtaką padarė dizaineriai ir inžinieriai astronautikos istorijoje? Ar kada nors teko gaminti raketą? Šios edukacijos metu paieškosime atsakymų į šiuos ir kitus svarbius klausimus, pasigaminsime raketos modelį ir išbandysime jį paleisdami į orą!


Edukacija "Stiklo tapyba" – tai naujų potyrių kelionė. Išgaubtas stiklo paviršius, smulkus teptukas ir vitražiniai dažai leis pajausti naują piešimo lygį. Kiekvienas galės išsirinkti sau patinkančią tehniką ir išbandyti savo jėgas. Užsiėmimo metu sužinosite, kur galima pamatyti spalvoto stiklo meno kūrinių, išgirsite vitražų atsiradimo istoriją, susipažinsite su meistrų-vitražistų unikaliais darbais. Susipažinę su įvairiais tapybos ant stiklo būdais, tehnikomis ir stiliais susikursite unikalių meno kūrinį, kuri išsinešite!


Orientacinis žaidimas TELŠIAI - 7 KALVŲ MIESTAS

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Eidami Žemaitijos sostinės gatvėmis žingsnis po žingsnio atrasite koks gražus, turtingas ir įspūdingas yra Telšių miestas. Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums gidas nori parodyti - gal tai bus paminklas, o gal bažnyčios altorius, gal tai spalvota plytelė gatvės grindinyje. Tik suradę tai ką reikia ir išklausę trumpą ir įdomią informaciją apie rastą "lobį" galėsite tęsti žaidimą, keliaudami prie sekančios užduoties, kol išvaikščiosite 2-2,5 km. maršrutą ir pažinsite Telšius. Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte. Svarbus lydinčiųjų asmenų įsitraukimas į veiklą, tačiau neišsigąskite - nepkalaidinome dar nė vienos klasės, visi saugiai ir laimingai grįžo į mokyklas. Edukacijos metu dalyviai gali gauti pažinimo, istorijos raktus. Ar pasiruošę naujam nuotykiui? Tuomet kviečiame į Žemaitijos sostinę!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Socialinė, emocinė ir sveikos gyvensenos kompetencija


Spektaklis 5-8 kl. mokiniams  apie disleksiją „Pasistengiau“

„Pasistengiau“ – tai bendras No Shoes teatro ir Audiosensorinės bibliotekos projektas. Teatras tikslingai orientuodamasis į jaunąją auditoriją, pristato 10-14 m. paaugliams skirtą, interaktyvų, audiovizualinio bei judesio teatro raiškos spektaklį. Spektaklyje pasakojama apie paauglystę išgyvenantį jaunuolį, kuris auga griežtoje, mokymosi pasiekimus vertinančioje šeimoje. Nenorėdamas nuvilti mamos, beviltiškai įsimylėjęs klasės pirmūnę, kaip įmanydamas slepia savo „kvailumą“ taip atsidurdamas kurioziškose situacijose. Spektaklio tema pasirinkta ne atsitiktinai. Naujausiais duomenimis 10-15 % populiacijos žmonių turi su informacijos priėmimu ir apdorojimu siejamų neurologinių ypatumų, mediciniškai vadinamų disleksijos sutrikimu. Šiuo metu Lietuvoje dar stokojama suvokimo apie disleksijos spektrą. Šis ypatumas lydimas stigmos. Mokymosi sunkumų dėl disleksijos patiriantys mokiniai laikomi negabiais ar tiesiog tinginiais. Numanoma, kad kiekvienoje klasėje gali mokytis bent 2 vaikai, turintys šį sutrikimą, kuris pasireiškia skaitymo ir tekstinės informacijos apdorojimo sunkumais.
Spektaklio peržiūra yra papildyta pospektakline diskusija ir kūrybine užduotimi, kurių metu aptariamos judesio teatro, storytelingo kūrybos būdai ir kitos inovatyvios šiuolaikinio teatro raiškos galimybės. Kūrybinės užduoties metu mokiniai spektaklio raiškos rėmuose, aptaria, analizuoja ir generuoja asmenines idėjas, galimam naujam spektakliui. Tokių veiklų metu gilinamos tiek kultūrinio, tiek meninio, tiek edukacinio poveikio sritys.
Spektaklio režisierė, diskusijos ir kūrybinių užduočių mentorė – Ieva Jackevičiūtė
Spektaklio aktoriai – Raimondas Klezys, Kristina Marija Kulinič, Andrius Mockus
Spektaklio scenografė – Indrė Pačėsaitė
Spektaklio kompozitorius – Matas Saladžius
Spektaklio vizualizacijų menininkė – Akvilė Gelažiūtė

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija


Edukacija „Šešėlių teatras“ skirta supažindinti dalyvius su šešėlių teatro menu, mokytis spektaklio režisūros ir paties šešėlių teatro kūrimo principų. Edukacija vyksta Venclauskių namuose-muziejuje. Šių namų šeimininkė Stanislava Jakševičiūtė-Venclauskienė (1874–1958) buvo pirmoji profesionali lietuvių aktorė, našlaičių globėja, kūrusi su globotiniais namų teatrą, tad per vykdomą edukaciją pasakojama apie šios žymios šiaulietės gyvenimą ir veiklą. Edukacija skatina jaunąją kartą atrasti teatro formų įvairovę, formuoja teigiamą požiūrį į kultūrą ir istoriją. Edukacijos metu dalyviai, pirmiausia, yra supažindinami su šešėlių teatro kilme ir raida, šešėlių teatro ir kitų scenos menų santykiu. Edukacija įtraukia įdomiomis patirtimis, leidžia pasijusti aktoriumi ir režisieriumi, sudaro galimybę pažinti šešėlių teatro pasaulį, išbandyti naujas ir įdomias veiklas.


3D kūrybinės dirbtuvės: modeliavimas ir spausdinimas

Vilniaus apskrities Adomo Mickevičiaus viešoji biblioteka

Edukacijos metu moksleiviai susipažins su vis labiau populiarėjančiomis 3D modeliavimo ir spausdinimo technologijomis, sužinos kaip veikia 3D spausdintuvas, kaip ši technologija panaudojama ir pritaikoma pramonėje, kultūroje, mene. Bus diskutuojama, kaip 3D spausdinimo privalumus galima panaudoti savo kasdienybėje, apžvelgiamos dažniausiai 3D spausdinimui naudojamos medžiagos, jų skirtumai, privalumai ir trūkumai. Praktinėje kūrybinių dirbtuvių dalyje moksleiviai susipažins su pradedantiesiems skirtos 3D modeliavimo programėlės „Tinkercad“ galimybėmis bei išmoks sukurti individualų ir unikalų raktų pakabuką. Išsaugotą modelio failą perkėlus į 3D spausdintuvą, edukacijos dalyviai turės galimybę stebėti 3D spausdinimo procesą, o vėliau ir pasidžiaugti galutiniu atspausdintu rezultatu.


Edukacinis interaktyvus spektaklis „Kur išvažiavo cirkas?“

Cirko artistas į užsakovo patalpas atvyksta prieš vieną valandą. Paruošia patalpą. Pasiruošia pats "pavirsta klounu". Paruošia
įrangą, rekvizitą, muziką.
Penkios minutės iki spektaklio pradžios klounas sutinka žiūrovus , padeda susėsti į paruoštas vietas.
1. Pradžia - pasisveikinimas, prisistatymas.
2. Žongliravimas: kuokelės.
3. Žongliravimas: kamuoliai.
4. Klaunada:" Kamuoliai".
5. Fokusas: "stebuklinga knyga".
6. Ekvilibristika: "dresiruotas kamuolys".
7. Klaunada: "kamuolys"
8. Fokusas: "stebuklingi cilindai".
9. Ekvilibristika ant volelio.
10. Klaunada: volelis
11. Pabaiga, atsisveikinimas su visų žiūrovų grupiniu šokiu.


Sukurk savo skrendančios raketos modelį: astronautika Lietuvoje (1-4 kl.)

Ką žinote apie kosmosą bei raketas? Ar esate pagalvoję kaip astronautai saugiai pasiekia kosmoso erdvę? Kaip manote kokią įtaką padarė dizaineriai ir inžinieriai astronautikos istorijoje? Ar kada nors teko gaminti raketą? Šios edukacijos metu ieškosime atsakymų į šiuos ir kitus svarbius klausimus, pasigaminsime raketos modelį ir išbandysime jį paleisdami į orą!

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija


Kultūrinė edukacinė programa - ekskursija „Atverkime Vilniaus kiemelių vartus“ (nuotolinė paslauga)

Meskime kelią dėl takelio ir pamatykime kitą Vilniaus pusę, už vartų ir storų sienų besislepiančius senamiesčio kiemelius. Gynybinės sienos likučiai, karo ženklai, skulptūros, viešieji šuliniai ir šventųjų atvaizdai. Juose virė gyvenimas, skambėjo dainos, poetų eilės, spausdinimo mašinėlių garsai, sąmokslų planai. Visi jie iki šių dienų išsaugojo savąsias paslaptis apie unitus, filaretus ir filomatus, vykusias šventes ir pasimatymus, studentų išdaigas ir profesorių suokalbius. Edukacinės programos tikslas supažindinti mokinius su unikaliu Vilniaus senamiesčio kultūros paveldu, pastatų ir kiemų formavimosi raida ir užstatymo kaita, skirtingais architektūros stiliais ir jų meninėmis detalėmis, kelių šimtų metų senumo mūro lipdymo būdais ir jo liekanomis. Išlikusiu kultūriniu praeities paveldu ir dabarties technologijomis padedančiomis jį konservuoti, atkurti ir išsaugoti. Programos metu mokiniai įtraukiami į edukacinius, teminius žaidimus, istorinis pasakojimas papildomas archyviniais dokumentais, nuotraukomis. Mokiniai skatinami tyrinėti ir ugdyti dėmesingumą juos supančiai aplinkai, naudodamiesi jiems suteikta papildoma medžiaga įsivaizduoti praeities miestą bei jame vykusius pokyčius, vertinti ir saugoti kultūros ir architektūros paveldą, domėtis Vilniaus praeitimi ir dabartimi. Edukacinės programos turinys ir forma pritaikoma individualiai pagal amžiaus grupę.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija


Viešojo kalbėjimo menas. Ką kalbame nekalbėdami?

Kūno kalba – universali visame pasaulyje ir žymiai greičiau suvokiama nei verbalinė kalba. Bendrauti mes pradeda anksčiau, nei ištariame pirmą žodį. Mes galime nutilti ir nekalbėti, bet niekaip negalime sustabdyti kūno kalbos. Pagal kokius požymius susidarome nuomonę apie kitą asmenį nepaisant to kokia kalba jis kalba ar kokiame pasaulio krašte gyvena? Susitikimo metu mokiniai sužinos kūno kalbos ir balso valdymo įtaką bendravime. Susipažins su neverbalinės kalbos elementais (laikysena, gestai, mimika, akių kontaktas, išvaizda), garsiniais kalbėjimo veiksniais (kalbėjimo greitis, intonacija, balso stiprumas, pauzės). Atliks individualias bei grupines užduotis. Įgys įgūdžių stebėti savo bei kitų nežodinį bendravimą.


Karjeros planavimas „Kaip pasiekti saulę?“

Bet kuri kelionė, ypač jei ji yra sudėtinga ir kupina netikėtumų, reikalauja iš keliautojo puikiai save pažinti. Kuria kryptimi geriausia eiti? Kokios kiekvieno žmogaus galimybės sėkmingai padeda įveikti numatytą maršrutą? Kas galėtų būti  pakeleiviais? Šie ir panašūs klausimai kyla išsirengusiam į rimtą žygį, kurio pavadinimas – gyvenimas. Karjera – pati ilgiausia ir sudėtingiausia žmogaus kelionė. Pirmuosius žingsnelius mokiniai žengia besimokydami mokykloje. Šios programos tikslas- ugdyti savęs pažinimu besidomintį mokinį, gebantį diskutuoti, siūlantį ir įgyvendinantį idėjas, pasitikintį savimi ir kitais, turintį tikslą, mokantį bendrauti ir bendradarbiauti, dirbantį komandoje.
Programa susideda iš 7 dalių. I-oji „Savęs pažinimas“, kur praktinių užduočių pagalba, padėti mokiniams suprasti, kaip savęs pažinimo metodai gali padėti rasti atsakymus į jiems aktualius klausimus; II-oji „Pasitikėjimo savimi stiprinimas“, kur užsiėmimo metu sudaryti dalyviams sąlygas išbandyti bent 3 pasitikėjimo savimi stiprinimo būdus/metodus ir paskatinti šiais būdais naudotis kasdieniniame gyvenime; III-oji „Motyvacija“, kur sudaryti sąlygas mokiniams išbandyti bent 2 skirtingus savęs motyvavimo būdus; IV-oji „Mano indėlis į savo gerovės kūrimą“, kur Praktinių užduočių pagalba, įrodyti mokiniams planavimo ir tikslų kėlimo svarbą rezultatams; V-oji „Stresas ir jo valdymas“, kur praktiškai supažindinti su streso valdymo technikomis; VI-oji „Darbas grupėje“, kur užduočių pagalba, padėti mokiniams atrasti asmeninius resursus ir jų panaudojimo grupiniame darbe galimybes.; VII-oji „Refleksija“, kur bus aptarti asmeniniai pokyčiai.
Laukiami rezultatai: 1. geriau pažins save; 2. išmoks labiau pasitikėti savimi;3. Išmoks priimti sprendimus, įveikti baimę. 4. išmoks  priimti kritiką ir reaguoti į ją (taip pat reikia išmokti ir išsakyti kritiką); 5. mokytis reikšti savo nuomonę; 6. mokysis dirbti komandoje ir bendradarbiauti.

Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo; Pažinimo kompetencija; Komunikavimo kompetencija; Socialinė, emocinė ir sveikos gyvensenos kompetencija; Skaitmeninė kompetencija


Nusivelsim sau veltinį 5-7 kl. mokiniams

Kas yra veltinis? Veltinis – viena iš seniausių tekstilės technologijų. Jau nuo seno žmonės savo buityje naudojo vilną, nes ji ne tik puikiai šildo, bet ir turi gydomųjų, tonizuojančių savybių. Šiūdienoje vilna naudojama kur kas plačiau: įvairiems aksesuarams, žaislams, namų interjero detalėms ir kt. Programa „Nusivelsim sau veltinį” skirta 5-7 kl. mokiniams norintiems pažinti sausąjį vilnos vėlimo amatą, kuomet vilna badoma specialiomis adatomis. Eigos metu vilnos pluoštas sukimba tarpusavyje, tokiu būdu gimsta nuostabūs meno kūriniai. Užsiėmimo metu dalyviams pateikiama teorinė medžiaga, pristatomas vilnos vėlimo amatas, jo ištakos, istorija, panaudojimo galimybės. Pateikiami įdomūs faktai apie vilną. Vėliau, mokiniai supažindinami su gamybos procesui reikalingomis priemonėmis, demonstruojama vėlimo technika, rodomi veltinių pavyzdžiai. Mokiniams suteikiamos visos reikalingos priemonės: vilna, poroloninės kempinės, įvairių rūšių vėlimo adatos, siūlai, klijai, specialios dekoracijos. Edukatoriui mokant šio amato, vaikai patys kuria norimus dirbinius - figūrėles, žaisliukus, papuošalus ir kt. Vilnos pluošto spalvų gausa vaikams leis pasirinkti norimą derinį, suteiks kūrybinių idėjų ir teigiamų emocijų. Edukacijos pabaigoje vaikai galės aptarti sukurtus darbelius, pasidalinti įspūdžiais. Savo sukurtus veltinukus mokiniai išsineš su savimi. Tikslas - skatinti mokinių domėjimąsi lietuvių senuoju amatu -vilnos vėlimu, siekiant jį išsaugoti, bei perduoti patirtį ir žinias ateities kartoms.
Uždaviniai:
 1. Supažindinti su vilnos vėlimo amato istorija ir jo ištakas mūsų krašte;
2. Sudominti dalyvius senuoju amatu;
3. Perduoti vilnos vėlimo meistrystę ateities kartoms.


Angelas iš linų pluošto (Išvažiuojamoji)

Edukacinio užsiėmimo metu moksleiviai susipažins su tradiciniais lino paruošimo procesais bei jo produktų panaudojimo galimybėmis buityje ir tautodailės kūrėjų darbuose. Realiai pamatys tarpinius lino gamybos proceso produktų pavyzdžius (lino pluoštas, pakulos, spaliai ir kt.). Dalyvaus viktorinoje analizuojant platų lino produktų panaudojimo galimybių spektrą nuo kasdieninio vartojimo produktų iki sukurtų meno kūrinių. Savo rankomis susikurs unikalų meno kūrinėlį - angelą iš linų pluošto.


Moksleiviai iš visos Lietuvos turės galimybę atkeliauti į Kauno menų inkubatorių stiklo studiją, kurioje kuria ir savo kūryba dalinasi profesionali stiklo menininkė Sandra Atkočiūtė. Edukacijos dalyviai apsilankę stiklo studijoje galės paeksperimentuoti pjaustydami, šlifuodami ir graviruodami stiklą, veidrodį, keramiką. Patys smalsiausi dalyviai galės pamatyti ir patyrinėti pečiuose vykstantį medžiagų gamybinį procesą su stiklo glazūromis ir spalvotais besilydančiais stiklais. Po teorinės edukacijos dalies vyks praktinė edukacija - moksleiviai iš įvairių detalių gausos susikurs stiklo meno kūrinių, kurių kūrybos procesus stebės ir jiems patarinės profesionali stiklo menininkė Sandra Atkočiūtė. Menininkei padedant, gims estetiški ir interjierą puošiantys kūriniai, kurie džiugins šeimos narius ir skleis žinią apie Lietuvos stiklo meną.


Spektaklis "Nojaus laivas" ( Nuotolinė paslauga)

Spektaklis „Nojaus laivas“ – tai vaizdingai, įdomiai ir orginaliai papasakota Šventajame Rašte, Pradžios knygoje aprašyta Didžiojo tvano ir Nojaus išsigelbėjimo istorija. Dievas dėl žmonių nedorumo planavo milžinišku potvyniu sunaikinti Žemę, tačiau tarp visų žmonių atsirado vienas vyras Nojus, kuris rado malonę Dievo akyse. Nojui buvo duoti nurodymai suręsti didžiulį laivą į kurį turėjo tilpti ne tik Nojaus žmona bei trys jo sūnūs su žmonomis, bet ir visų žemėje gyvenančių gyvūnų, paukščių ir roplių poros. Nojus –mūsų visų propropro... prosenelis, supermenas, didvyris išsigelbėjas nuo tvano . Biblinė pasaulio tvano ir Nojaus išsigelbėjimo istorija atskleidžiama aktoriui vartant ir komentuojant nuostabiais raštais ir piešiniais išmargintos didelės bei paslaptingų kertelių turinčios knygos puslapius. Kartais iš jų išnyra vis nauji personažai: žmonės, gyvūnai, paukščiai, ropliai, laivo korpuso detalės, ar teksto nuotrupos. Piešiniuose ir tekstuose tarsi senoviniuose papirusuose ar olose išraižytose ornamentuose suskamba visiems gerai žinoma Šventojo Rašto istorija. Orginaliai, jautriai, nebanaliai. Vaikams augant svarbu turėti herojų , jie randa labiausiai žavintį didvyrį ir visaip stengiasi į jį lygiuotis. Jo žygdarbiai suteikia jiems pasitikėjimo savimi, į jį žvelgdami jie mato dalelę savęs. Stebėdami šį teatro vaidinimą, jie gali sutapatindami save su Nojumi labiau pažinti ir suprasti save bei aplinką, analizuoti ir suvokti savų patirčių, vertybių bei elgesio pagrįstumą. Kritikai šį darbą įvertino kaip itin pavykusį meninės ir edukacinės jungties ieškojimą. Spektaklis 2017 metais buvo nominuotas klaipėdietiškam apdovanojimui „Padėkos kaukė“ už geriausią scenografiją.


Ar kada nors pabudai vidury nakties išgąsdintas savo sapno? Ar kada svajojai, kad sapnas virstų realybe?
Kviečiame edukacijos metu sužinoti, ką apie sapnus galvojo senųjų laikų žmonės, kokia reikšmė jiems buvo skiriama. Prisiliesime ir prie Dzūkijos krašto – išgirsite, koks yra dzūkių moterų požiūris į pranašingus sapnus.
Praktinės dalies metu pasigaminsite sapnų gaudyklę, kuri padės atsijoti šiurpą keliančius sapnus ir pasąmonę pasiekti tik gražiausiems vaizdiniams. Labanakt... oi, iki susitikimo!
Edukacija skirta 3-6 klasių mokiniams.

Pažinimo kompetencija; Kritinio mąstymo; Kultūrinė (kultūrinis sąmoningumas, kultūrinė raiška); Kūrybiškumo


Pažink Mūšos tyrelio pažintinį taką kitaip

Tikslas: Gilinti 9-12 klasės mokinių žinias apie Mūšos tyrelio pažintiniame take unikalios gamtos formavimasį, kultūrinius objektus, istorinius įvykius, mitologiją. Uždaviniai: 1. Mokyti mokinius „skaityti“ žemėlapį, orientuotis erdvėje; 2. Ugdyti mokinių gebėjimą rasti sąsajas tarp įvairių gamtos ir kultūros objektų, lietuvių papročių, tradicijų ir šiuolaikinio žmogaus gyvenimo būdo. 3. Ugdyti tapatumo, pasididžiavimo savo šalimi jausmą, siekį domėtis gamtos ir kultūros paveldu ir atsakomybę už jo išsaugojimą. Veikla: programos dalyviai individualiai arba grupėmis turės atlikti į vairias gamtos, kultūros pažinimo užduotis: rasti tam tikrus Mūšos tyrelio pažintiniame take esančius objektus, atlikti su tais objektais susijusias užduotis: rasti mitologinius bruožus, vizualizuoti, ieškoti sąsajų su lietuvių literatūra ir kt. Pagrindinis veiklos metodas: orientacinės varžybos. Siektini rezultatai: 1. Gebėjimas orientuotis pažintiniuose takuose, derinant turimą ir naujai įgytą patirtis; 2. Gebėjimas sujungti materialųjį ir nematerialių lietuvių tautos kultūrinį paveldą su gamta; 3. Išaugęs tapatumo, pasididžiavimo savo šalimi jausmas. Metodai: Orientacinės varžybos, individualios ir komandinės užduotys, refleksija. Priemonės: žemėlapiai, užduočių lapai, asmeniniai telefonai.


Edukacinis užsiėmimas skirtas kūrybiškai praleisti laiką lavinant meninius įgūdžius. Dalyviai susipažins su keramikos istorija, lipdymo technika, dekoravimo raštų įvairove pasitelkiant gludintą stiklą. Edukacinio užsiėmimo metu dalyviai nusilipdys unikalų dirbinį, kurį dekoruos nugludinto, smulkinto stiklo gabalėliais, kurie degimo metu išsilydę padengs įvairiais raštais, spalvomis bei faktūra molio dirbinius. Darbai po nulipdymo bus išdegami ir atiduodami po savaitės.


Bitininkystė Lietuvoje siekia gilią senovę ir paliko aiškius pėdsakus mūsų mitologijoje, tautosakoje, papročiuose, socialinėje ir ekonominėje raidoje. Ar žinojote, kad bitės žemėje atsirado 50-60 tūkstančių metų anksčiau, nei atsirado žmogus? O į Lietuvą atkeliavo kartu su pirmaisiais Lietuvos gyventojais. Kiekvienas, pirmą kartą susipažinęs su bitėmis, patenka į be galo įdomų, keistą, netgi fantastinį pasaulį. Sužinosite smulkmenas apie puikiai organizuotą ir nuostabų, paslaptingą bičių šeimų gyvenimą. Bitininkavimas - menas, kūryba, kritinis mąstymas. Ne veltui protinį darbą dirbantys žmonės pasirenka bitininkavimą kaip antrą profesiją arba pomėgį, ar papildomą širdžiai mielą veiklą. Bičių priežiūra atitraukia nuo kasdieninių dienos rūpesčių ir leidžia pasimiršti gamtos apsuptyje, tačiau tai nuolatinis galvosūkių sprendimas, kuris ir „užkabina“ entuziazmu ypač pradedantįjį bitininką. Moksleiviai, išklausę pasakojimų, sudalyvaus smagioje viktorinoje, atliks interaktyvias užduotėles ir pasitikrins savo žinias apie bitutes. Taip pat edukacijos metu bus demonstruojama, kaip galima nesudėtingai pasigaminti pačiam natūralaus bičių vaško žvakę.


Terminologijos laboratorija – tai užsiėmimas, per kurį sužinosite, kas yra terminas, kuo jis skiriasi nuo žodžio, kas nutinka, kai vartojamas netikslus terminas. Taigi, ar žinote, kuriuos terminus reikėtų vartoti: : „telefono pakrovėjas“ ar „telefono pakroviklis“, o gal „telefono įkroviklis“; „pingpongas“ ar „stalo tenisas“ ir kt. Kaip ir tikroje laboratorijoje, atliksime eksperimentų – sukursime terminų!


Mus supa įvairūs architektūros statiniai, ausis pasiekia skirtinga muzika, skaitome skirtingų žanrų knygas- visa tai apjungia
viena taisyklė ir tuo mes žavimės. Mokymų metu prisiliečiama prie meno istorijos formavimosi, mene taikomų dėsnių.
Edukacija skatina suvokti, tuos pačius dėsningumus taikomus įvairiose meno srityse. Pasiteklkdami tą pačią taisyklę skirtingi
autoriai sukuria nepanašius vienas į kitą kūrinius. Apžvelgiamas auksinės proporcijos taisyklės apibrėžimas, pasakojama, kas
ją apibūdino ir kodėl taip pavadino. Vaizdo pristatymo skaidrėse nagrinėjama, kur ir kaip pritaikoma, kur ją galima rasti
natūralioje aplinkoje. Bus skatinami atidžiau pastebėti dėsningumus, taisykles, kurias galima ir reikia taikyti ne tik kūryboje.
Atskleidžiama, kad kiekvienas kūrybiškumas turi savo taisykles, kurios ne trukdo, bet padeda jam atsiskleisti. Aiškinamasi,
kaip praktiškai pritaikyti šią taisyklę fotografuojant, kas tam gali padėti.


Orientacinis pažinimo žaidimas DRUSKININKŲ DETEKTYVAS

Interaktyvi ekskursija, kurios lankomus objektus turėsite rasti patys, vedami mūsų virtualaus gido Braino. Lyg detektyvinę bylą narpliosite Druskininkų istoriją, kol ištyrinėsite pagrindinius Druskininkų lankomus objektus. Pasidalinę į nedideles grupeles, į savo telefonus komandiškai gausite suktas užuominas, kurias išnarpliojus - rasite vietą, kurią jums gidas nori parodyti - gal tai bus pastatas, o gal paminklas, kitą kartą - stebuklingas suolelis, ant kurio pasėdėjus išsipildys noras. Tik suradę tai ką reikia ir išklausę trumpą ir įdomią informaciją apie savo rastą "lobį" galėsite tęsti žaidimą, keliaudami prie sekančios užduoties, kol žingsnis po žingsnio išspręsite DRUSKININKŲ DETEKTYVĄ.
Aktuali informacija - žaidimas vyksta naudojantis išmaniaisiais telefonais (programėlėmis Whatsapp, Viber arba Messenger. Visiems dalyviams nebūtina turėti išmanųjį telefoną). Gidas fiziškai su jumis nedalyvauja, tačiau realiu laiku lydi jus, būdamas kitame ekrano gale. Žaidimas įdomus ir inovatyvus tuom, kad lankomų objektų ieškote patys, mūsų gidas jums padeda ir prižiūri, kad nepaklystumėte. Svarbus lydinčiųjų asmenų įsitraukimas į veiklą, tačiau neišsigąskite - nepaklaidinome dar nė vienos klasės, visi saugiai ir laimingai grįžo į mokyklas. Edukacijos metu dalyviai gali gauti pažinimo, istorijos raktus. Ar pasiruošę naujam nuotykiui?
Edukacijos metu dalyviai gali gauti pažinimo ir istorijos raktus.
Netrukus bus galimas ir žaidimas anglų kalba, teiraukitės prieš rezervaciją.


Keliaudamas pažink pasaulio autentiškas kultūras (Nuotolinė paslauga)

Autorinis filmas apie unikalias, analogų pasaulyje neturinčias skulptūras Velykų saloje, šios kultūros istoriją, vietinių gyventojų etninę kultūrą – šokius, dainas, kūno puošybą, drabužius iš plunksnų, tradicijų tęstinumą ugdant jaunąją kartą; Pietų Amerikos inkų architektūrinį palikimą ir senuosius druskos gavybos būdus; budistų ir hinduistų šventyklas Indonezijoje, religinių švenčių tradicijas ir apeigas; ryžių auginimą – nuo sodinimo iki derliaus nuėmimo be jokios technikos; pažintį su brangiausia pasaulyje, palminio mustango virškinamajame trakte gaminama kava „Luwak“, Indonezijos batiką. Edukacijos metu rodomas autorinis filmas ir pasakojama remiantis literatūra ir asmeniniais įspūdžiais iš kelionių. Edukaciją veda žurnalistė, lektorė, kelionių knygų autorė Rita Šemelytė. Filmo trukmė: 45 min. Refleksija: diskusija, analizė, vertinimas. Edukacija: (5 min.) pažink pasaulio pinigus. Monetų ir banknotų kolekcija iš įvairių pasaulio šalių. Kokią informaciją galima sužinoti iš pinigų? Istoriniai pinigai, popieriniai banknotai ir monetos, šalys, kuriose gali tapti milijonieriumi.


Lietuvos kryždirbystės fenomenas (Nuotolinė paslauga)

Nacionalinis M. K. Čiurlionio dailės muziejus

Šioje virtualioje pamokoje aptarsime kryždirbystės amatą, įtrauktą į UNESCO pasaulinį nematerialaus kultūrinio paveldo sąrašą. Apžvelgsime tik lietuviams būdingas geležines paminklų viršūnes - ,,saulutes", jų istoriją, paskirtį bei patyrinėsime kryžius saugomus Nacionaliniame M. K. Čiurlionio dailės muziejuje Kaune.